Fitnah Ismail Sabri: Anina fail pembelaan
Oleh NUZULSHAM SHAMSUDDIN

25 Mac 2021, 3:30 pm
KUALA LUMPUR – Bekas Ketua Wanita Parti Pribumi Bersatu Malaysia, Anina Saadudin telah memfailkan pembelaannya dalam kes saman yang dikemukakan oleh Menteri Pertahanan Datuk Seri Ismail Sabri Yaakob berhubung kata-kata fitnah dalam Facebook.
Anina, 46, yang tidak diwakili peguam itu memfailkan pembelaan dan memaklumkannya di Mahkamah Tinggi di sini hari ini pada pengurusan kes di hadapan Hakim Datuk Seri Mohd. Firuz Jaffril.
Terdahulu, Anina juga mengatakan bahawa dia ingin meneruskan kes tanpa peguam dan akan membela diri.
“Saya seorang suri rumah, saya tidak mampu melantik peguam jadi saya akan mewakili diri saya sendiri. Saya hadir di mahkamah dengan percaya bahawa mahkamah akan bertindak adil dan sebagai tempat di mana saya dapat bercakap benar,” katanya.
Ketika prosiding, Anina turut memaklumkan bahawa dia telah memadam posting (penyiaran) seperti dalam tuntutan saman yang dikemukakan selain tiada bantahan sekiranya perintah injuksi diteruskan.
Dalam prosiding itu Ismail Sabri diwakili peguam K.Ragunath.

Mahkamah kemudian menetapkan 1 Oktober ini bagi perbicaraan kes saman itu.
Ismail Sabri, 61, selaku plaintif memfailkan saman fitnah itu dalam kapasiti peribadinya melalui Tetuan Kesavan pada 5 Mac lalu di Mahkamah Tinggi di sini dengan menamakan Anina, 46, selaku defendan tunggal.
Berdasarkan pernyataan tuntutan, Ahli Parlimen Bera itu mendakwa Anina telah menerbitkan 13 kata-kata fitnah dan turut memuat naik video di dalam Facebook miliknya.
Anina antara lain mendakwa menteri itu tidak kompeten dalam menjalankan tugasnya ketika melaksanakan peraturan-peraturan ketat untuk memerangi penyebaran Covid-19 menerusi PKP.
Dakwa plaintif, 13 penyiaran kata-kata fitnah dibuat oleh Anina bermula 5 Februari hingga 3 Mac lalu menerusi Facebooknya kemudian turut dikongsi oleh pengguna laman sosial itu.
Akibat kata-kata fitnah itu, Ismail Sabri mendakwa reputasinya turut terjejas dan siaran-siaran fitnah yang dibuat oleh defendan adalah berniat jahat untuk mencederakan dan menjatuhkan nama baik serta imej plaintif.
Justeru, plaintif menuntut ganti rugi am, ganti rugi teladan, ganti rugi tambahan, faedah, kos dan relif lain difikirakan sesuai oleh mahkamah.
Dalam pada itu, Ismail Sabri turut memfailkan permohonan secara ex parte (sebelah pihak) untuk mendapatkan perintah injunksi bagi memaksa Anina dengan serta-merta memadamkan kesemua penyiaran fitnah mengenai plaintif di akaun Facebook defendan dan injunksi bagi menghalang defendan atau wakilnya daripada membuat penyataan fitnah menerusi media sosial yang diuruskan oleh defendan.
Ismail Sabri memfailkan permohonan itu atas alasan defendan secara berterusan sejak awal Februari lepas, menyiarkan beberapa kata-kata fitnah terhadap plaintif, yang tidak benar.
Sementara itu,  mahkamah kemudian memerintahkan Anina memadam semua kenyataan  dimuat naik di laman Facebook miliknya yang didakwa menfitnah Ismail Sabri
Perintah itu selepas mahkamah membenarkan permohonan ex parte (sebelah pihak) oleh Ismail Sabri untuk mendapatkan perintah injunksi bagi memaksa defendan dengan serta-merta memadamkan kesemua penyiaran fitnah mengenai plaintif di akaun Facebook Anina. – K!ONLINE


Polis Pulau Pinang rampas RM33 juta dadah dalam dua bulan
Oleh MOHD SYALMIZI HAMID

25 Mac 2021, 3:50 pm
GEORGE TOWN – Jabatan Siasatan Jenayah Narkotik (JSJN) Pulau Pinang berjaya membongkar kegiatan sindiket berkaitan dadah dengan membuat rampasan bernilai kira-kira RM33 juta dalam tempoh dua bulan tahun ini.
Ketua Polis Negeri, Datuk Sahabudin Abd. Manan berkata, jumlah rampasan dadah itu dilihat sebagai peningkatan berbanding kira-kira RM43.7 juta dalam tempoh sepanjang tahun lalu.
Tambah beliau, selain rampasan dadah, operasi berskala besar jabatan itu turut berjaya menahan seramai 1,271 orang bagi membantu siasatan sepanjang tempoh dua bulan pertama tahun ini.
“Sepanjang tahun lalu, operasi sama berjaya menahan seramai 8,633 orang membabitkan 6,574 kes yang dibuka untuk siasatan.
“Statistik pencapaian tangkapan di bawah Seksyen 39C Akta Dadah Berbahaya 1952 tahun lalu adalah sebanyak 356 dengan sabitan sebanyak 185 menjadikan peratusan 100.28 peratus iaitu melebihi sasaran yang ditetapkan,” katanya kepada pemberita hari ini.
Beliau berkata demikian ketika ditemui selepas Sambutan Peringatan Hari Polis Ke-214 di Ibu Pejabat Polis Kontinjen (IPK) Pulau Pinang di sini.

Dalam pada itu Sahabudin berkata, sepanjang tahun lalu juga polis negeri ini berjaya menahan seramai 34 individu termasuk warga China melibatkan kes pelaburan tidak wujud, sindiket keldai akaun dan tipu nombor ramalan.
Tambahnya, sebanyak 2,456 kes melibatkan jenayah tersebut dilaporkan dan dibuka kertas siasatan tahun lalu melibatkan kerugian lebih RM181 juta.
Selain itu ujar beliau, pihaknya juga tidak berkompromi dalam isu integriti dan pematuhan standard Polis Diraja Malaysia (PDRM) terhadap pegawai serta anggota yang didapati benar-benar bersalah.
Sehubungan itu jelasnya, sepanjang tahun ini sebanyak 40 kes pengaduan awam terhadap pegawai serta anggota polis diterima dan kesemuanya telah dibuka kertas siasatan tatatertib. – K! ONLINE.


Scammer pautan Public Bank
Oleh NORHAYATI YAHAYA

26 Mac 2021, 8:40 pm
SHAH ALAM – Polis Selangor mendedahkan wujud sindiket penipuan melibatkan pautan daripada Public Bank.
Kejadian tersebut berlaku selang dua hari bermula 21 Mac lalu dengan jumlah keseluruhan berjumlah RM33,500.
Ketua Jabatan Siasatan Jenayah Komersial Selangor, Asisten Komisioner Muhammad Yazid Muhammad Yew berkata, salah seorang mangsa adalah seorang pekerja swasta berusia 51 tahun yang kerugian RM17,000.
Katanya, mangsa yang merupakan seorang wanita menerima pautan pukul 7.20 malam kelmarin menerusi pesanan ringkas menyatakan akaun Public Bank miliknya berisiko tinggi untuk terdedah kepada pihak ketiga.
Wanita itu kemudian bertindak menekan pautan diberikan iaitu https://pbebankonline.com dan telah mengikut arahan dalam pautan tersebut.
“Mangsa telah memasukkan data peribadi, maklumat perbankan atas talian berserta kata laluan yang diminta.

“Setelah mangsa membuat semakan terhadap akaun miliknya, dia mendapati wang sejumlah RM17,000 lesap sebelum membuat laporan di Balai Polis Petaling Jaya,” katanya dalam kenyataan hari ini.
Justeru, beliau menasihati orang ramai agar tidak menekan pautan bank berkenaan kerana dipercayai ia merupakan taktik baru digunakan oleh pihak scammer untuk menipu mangsa.
Kes disiasat mengikut Seksyen 420 Kanun Keseksaan. – K! ONLINE


Pemandu jengkaut maut tertimbus tanah runtuh
Oleh NORLIA RAMLI

26 Mac 2021, 9:02 pm
BALING – Seorang lelaki maut akibat tertimbus tanah runtuh dalam kejadian di belakang sebuah rumah di Kampung Ulu Tawar, Malau di sini hari ini.
Mangsa, Muhammad Firdaus Adnan, 20, ditemui sudah tidak bernyawa kira-kira pukul 5.10 petang.
Ketua Polis Daerah Baling, Superintendan Shamsudin Mamat memberitahu, siasatan awal mendapati sebelum kejadian mangsa yang bekerja sebagai pemandu jengkaut mengorek tebing tanah di kawasan tersebut kira-kira pukul 4 petang.
“Semasa membuat kerja-kerja itu seorang diri, mangsa dipercayai telah turun dari jengkaut untuk membuang air kecil.
“Tanah tebing yang dikorek tersebut bagaimanapun runtuh dan menghempap mangsa,” katanya dalam satu kenyataan di sini hari ini.
Kata beliau, akibat daripada kejadian itu, mangsa tercampak ke arah jengkaut.

“Kita dapati terdapat kesan luka pada mayat mangsa,” ujarnya.
Menurutnya, tiada sebarang unsur jenayah ditemui di tempat kejadian.
Tambahnya, mayat mangsa dibawa ke Hospital Kulim untuk dibedah siasat.
“Kes diklasfikasikan sebagai mati mengejut sementara menunggu laporan bedah siasat,” katanya. – K! ONLINE


Guru praktikal tadika campak anak murid
Oleh MOHD YUNUS YAKKUB

26 Mac 2021, 7:45 pm
Komen netizen yang berang dengan insiden itu.
SHAH ALAM – Tindakan tidak berperikemanusian seorang guru praktikal mencampak seorang kanak-kanak di sebuah tadika di Klang di sini tular hari ini.
Menerusi video berdurasi 10 saat itu jelas memaparkan kanak-kanak berseragam tadika itu terlebih dahulu ditolak sebelum dilempar dan dimarahi guru wanita itu.
Insiden dipercayai berlaku semalam itu diperhatikan murid-murid taska tersebut yang seakan terkejut dengan perbuatan itu.
Netizen jelas kecewa dan mengecam tindakan tersebut yang disifatkan keterlaluan.
“Biadap sangat ni, didikannya itu mempunyai masalah. Sepatutnya memberikan contoh depan anak-anak kecil.
“Baling manusia macam itu bukan tindakan yang betul. Berhenti jadi tenaga pengajar. Tidak layak,” jelas pengguna Facebook dikenali Nuraini Mohd. Ghani.

Dalam pada itu, difahamkan guru itu telah diberhentikan serta-merta dengan kejadian itu merupakan kali pertama berlaku sejak 30 tahun tadika itu beroperasi.
Sementara itu, Ketua Polis Daerah Shah Alam, Asisten Komisioner Baharudin Mat Taib ketika dihubungi mengesahkan pihaknya telah menerima laporan polis daripada ibu mangsa.
“Siasatan lanjut masih dijalankan dan kes disiasat mengikut Seksyen 31 (1) Akta Kanak-Kanak 2001,” katanya. – K! ONLINE


67 kapal ‘degil’ bersauh secara haram
Oleh MOHAMAD FAIZAL HASHIM

26 Mac 2021, 10:03 pm
JOHOR BAHRU – Operasi Khas Jangkar Haram yang dijalankan Maritim Malaysia (APMM) mengesan sebanyak 67 kapal yang bersauh secara haram di kawasan perairan negeri hari ini.
Pengarah APMM Negeri Johor, Laksamana Pertama Maritim Nurul Hizam Zakaria berkata, operasi tersebut melibatkan Pasukan Tindakan Khas (STAR Team) bersama aset laut yang digerakkan serentak bagi mengesan kapal yang enggan memberikan kerjasama untuk diperiksa.
Katanya, setelah tiga hari operasi tersebut dijalankan, jumlah kapal bersauh secara haram telah berkurangan daripada 105 buah kapal yang dikesan pada hari pertama operasi berkenaan digerakkan.
“Operasi Khas Jangkar Haram di perairan Tompok Utara Johor diteruskan hari ini dengan modus operandi gempur dan periksa mengejut oleh STAR Team yang diturunkan dari pesawat udara terus ke atas kapal yang disyaki berlabuh secara haram dan mencurigakan.
“Kedegilan sesetengah nakhoda kapal yang masih berlabuh secara haram dan enggan memberikan kerjasama untuk diperiksa menuntut APMM menggunakan modus operandi gempur dan periksa secara mengejut oleh STAR Team bersama pesawat udara dengan menggunakan teknik ‘fast roping’.
“Operasi ini melibatkan dua pasukan STAR Team, satu pesawat AW139 serta 11 aset laut yang digerakan serentak bagi mengesan dan mengenal pasti kapal yang enggan memberikan kerjasama untuk diperiksa,” katanya dalam kenyataan hari ini.

Dalam operasi yang dijalankan, sebahagian kapal asing yang menyedari kehadiran aset APMM cepat-cepat membongkar sauh dan keluar daripada perairan negara.
Hasil pemeriksaan yang dijalankan, pihaknya menahan dua buah kapal dan dibawa ke pejabat Maritim Tanjung Sedili untuk pemeriksaan lanjut.
Nurul Hizam berkata, Op Khas Jangkar Haram ini dilaksanakan dengan intensiti yang tinggi bagi mengatasi isu tersebut dalam masa yang singkat.
Katanya, pengurangan statistik menunjukkan suatu perkembangan positif dan diharapkan trend penurunan ini akan berterusan.
“Operasi ini akan diteruskan hingga semua kapal-kapal yang berlabuh mematuhi undang-undang dan peraturan yang ditetapkan dalam Ordinan Perkapalan Saudagar 1952 (MSO) atau keluar dari perairan negeri Johor dengan
segera,” katanya. – K! ONLINE


NSL: Negeri Sembilan gagal saingi Selangor
Oleh MUHAMMAD ZUHAILY BADLISHAH

26 Mac 2021, 11:39 pm
KUALA LUMPUR – Hasrat Negeri Sembilan Venom mahu mencipta kejutan ke atas Selangor Angels tidak menjadi kenyataan apabila tewas 31-56 pada aksi Kumpulan B Netball Super League (NSL) di Stadium Juara, Bukit Kiara sebentar tadi.
Walaupun mengawal ketat An Najwa Azizan, namun Negeri Sembilan masih gagal mencari jalan untuk menghalang penyerang prolifik skuad kebangsaan itu daripada melakukan jaringan demi jaringan sepanjang perlawanan.
Bagaimanapun, pujian harus diberikan kepada Negeri Sembilan kerana tidak berputus asa memberi saingan dan cuba merapatkan jurang kedudukan dengan skuad bimbingan Rosnani Ismail itu dalam tempoh 60 minit permainan.
Perkara itu diakui goal attack Selangor, S. Karishma Loganathan yang menganggap benteng pertahanan Negeri Sembilan berjaya memberikan kesukaran kepada mereka.
“Tahap kecergasan (pemain-pemain) Negeri Sembilan sangat tinggi. Mereka tak penat dan sentiasa ada di merata-rata tempat untuk melakukan pertahanan.
“Ia menyukarkan kami untuk melakukan hantaran bola ke kawasan shooter. Namun, kami berjaya juga untuk menangani situasi itu dalam suku kedua,” katanya.

Bagaimanapun, Negeri Sembilan yang dibimbing Suzana Malek masih berpeluang untuk cuba mengutip mata ke atas Selangor apabila kedua-dua pasukan akan bertemu sekali lagi untuk aksi keempat Kumpulan B esok. – K! ONLINE


Pengurus, setiausaha salah guna kuasa ditahan
Oleh KHAIRUL MOHD. ALI

26 Mac 2021, 8:35 pm
JOHOR BAHRU – Seorang pengurus syarikat dan seorang setiausaha koperasi ditahan Suruhanjaya Pencegahan Rasuah Malaysia (SPRM) Johor atas dakwaan menerima rasuah dan menyalahgunakan kuasa yang diamanah.
SPRM Johor dalam satu kenyataan memberitahu, seorang pengurus syarikat Felda yang berusia 39 tahun itu ditahan di Ibu Pejabat SPRM Johor, pada pukul 3 petang hari ini.
“Suspek yang bertugas di Kulai itu didapati menerima rasuah lebih RM140,000 daripada sebuah syarikat kontraktor.
“Rasuah berkenaan sebagai balasan untuk mendapatkan kerja-kerja selenggara di ladang kelapa sawit di bawah kendalian syarikat itu di Tenggaroh 6, Mersing,” katanya.
Pengarah SPRM Johor, Datuk Azmi Alias yang dihubungi pemberita mengesahkan penahanan tersebut.
Sementara itu, dalam kes berasingan seorang setiausaha koperasi peneroka Felda ditahan selepas hadir memberi keterangan di Ibu Pejabat SPRM Johor di sini semalam.

Suspek yang berusia 50 tahun itu ditahan atas kesalahan menggunakan jawatan dan kedudukan bagi mendapatkan kerja mengangkut hasil sawit di Felda Tenang, Segamat bernilai RM300,000.
Kedua-dua kes disiasat di bawah Seksyen 16(a) (A) dan Seksyen 23 Akta SPRM 2009 yang mana jika sabit kesalahan boleh dikenakan hukuman denda lima kali nilai suapan atau RM10,000 mana yang tinggi dan penjara tidak melebihi 20 tahun. – K! ONLINE


Pertahanan Arab Saudi pintas peluru berpandu balistik di Najran
Oleh KOSMO!

26 Mac 2021, 8:44 pm
RIYADH – Pasukan pertahanan Arab Saudi berjaya memintas sebuah peluru berpandu balistik di ruang udara bandar Najran yang terletak  dekat sempadan Arab Saudi-Yemen, lapor laman berita Arab News hari ini.
Serangan itu dilancarkan sehari selepas kumpulan pemberontak  Houthi di Yemen menyasarkan serangan misil  ke terminal minyak utama di Jazan, yang mencetuskan kebakaran.
Pihak berkuasa Arab Saudi, organisasi serantau dan negara lain turut mengecam serangan tersebut.
“Tindakan sabotaj ini menyasarkan keselamatan bekalan tenaga,” ujar Kementerian Tenaga Arab Saudi.
Terdahulu, semalam tentera pakatan diketuai Arab Saudi dan pertahanan udara negara itu memintas serta memusnahkan beberapa dron berisi bahan letupan yang dilancarkan oleh militia Houthi ke arah negara itu, lapor stesen televisyen tempatan.
Seorang jurucakap kerajaan kemudiannya mengecam serangan tersebut yang dikatakan menyasarkan kestabilan bekalan tenaga di seluruh dunia. – Agensi


Maut kereta bertembung dengan Perodua Myvi
Oleh MOHD AZLI ADLAN

26 Mac 2021, 8:38 pm
SETIU – Seorang lelaki warga emas maut manakala isterinya cedera parah selepas kereta Proton Wira yang dinaiki mereka bertembung dengan sebuah kereta Perodua Myvi di Jalan Bukit Tayor berhampiran Sekolah Kebangsaan Bukit Nenas, Sungai Tong di sini hari ini.
Dalam kejadian pada pukul 2.45 petang itu, Abdullah Ibrahim, 65, yang bekerja sendiri meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Setiu, Deputi Superintendan Afandi Hussin berkata, isteri mangsa, Zabedah Salleh, 61, pula cedera parah di bahagian tangan manakala pemandu kereta Perodua Myvi, Hasri Nawi, 31, cedera ringan di bahagian kaki.
Beliau berkata, sewaktu kejadian, kereta Proton Wira dinaiki pasangan isteri warga emas, Abdullah dan Zabedah dikatakan menuju ke pekan Sungai Tong dari arah Kuala Berang, Hulu Terengganu.
“Sewaktu tiba di lokasi kejadian, kereta dinaiki mereka dikatakan bertembung secara berhadapan dengan kereta Perodua Myvi dipandu Hasri yang juga seorang pemandu lori.
“Impak daripada kemalangan tersebut menyebabkan mangsa, Abdullah meninggal dunia serta-merta di lokasi kejadian,” katanya kepada Kosmo! di sini hari ini.

Afandi berkata, mayat Abdullah yang tersepit di dalam keretanya yang remuk teruk telah dikeluarkan oleh sepasukan anggota Balai Bomba dan Penyelamat Kuala Berang.
Beliau berkata, mayat lelaki itu telah dihantar ke Hospital Setiu di sini untuk dibedah siasatan manakala Zabedah dan Hasri yang cedera dirawat di unit kecemasan hospital sama.
“Kes disiasat mengikut Seksyen 41 (1) Akta Pengangkutan Jalan 1987,” katanya. – K! ONLINE


Pengsan jika lihat lelaki kacak
Oleh KOSMO!

26 Mac 2021, 8:46 pm
LONDON – Seorang wanita di bandar Northwhich, England menghidap sejenis penyakit  di dalam otak yang membuatkan dia pengsan setiap kali melihat seseorang yang dianggap menarik, lapor portal akhbar Daily Mail baru-baru ini.
Kristy Brown, 32, didapati menghidap katapleksi iaitu kelumpuhan otot secara tiba-tiba yang boleh dicetuskan oleh emosi yang kuat seperti marah, takut dan perasaan ingin ketawa.
Keadaan ini sering dikaitkan dengan narkolepsi iaitu sejenis gangguan tidur dengan tempoh serangan kurang dari dua minit.
Ibu kepada dua anak itu terpaksa menundukkan kepala jika berdepan orang ramai untuk mengelak  dirinya tercedera jika penyakitnya datang secara tiba-tiba.
“Perkara ini sangat memalukan. Pernah sekali ketika keluar membeli-belah saya melihat seseorang yang menarik dan kaki saya terus menjadi lemah sehingga saya terpaksa berpaut pada sepupu saya sebagai sokongan,” katanya.
Secara purata, Brown menghadapi lima kali serangan katapleksi setiap hari namun kekerapannya boleh meningkat kepada 50 kali apabila gangguan menjadi teruk sehingga dia sukar untuk keluar rumah.

“Memandangkan ia adalah gangguan tidur, saya selalu tidak cukup tidur.
“Bila saya tidur ia bukanlah tidur yang nyenyak jadi saya benar-benar berasa penat terutamanya apabila saya mendapat serangan lebih kerap daripada biasa,” katanya.

BROWN turut mengalami masalah gangguan tidur. -MERCURY PRESS & MEDIA LTD
Saya juga boleh mendapat serangan ketika berada di atas tangga yang curam kerana saya tidak suka pada ketinggian.
Jadi, saya berpindah ke rumah baharu yang tidak mempunyai tangga dan tidak akan berada di tempat yang memerlukan saya menaiki tangga.
“Kemarahan dan gelak tawa turut mencetuskan penyakit itu kerana saya dan adik-beradik selalu berbalah di samping gemar bergurau antara satu sama lain. Mereka ialah insan paling kelakar pernah saya kenal.
“Walaupun saya sekadar berasa diri sendiri lucu, saya boleh boleh mendapat serangan itu. Ia adalah mana-mana emosi bertenaga selain bunyi bising seperti hon kereta dan suara jeritan,” jelasnya.
Pernah sekali, apabila Brown bergaduh dengan seseorang, dia tiba-tiba pengsan dan masih menjalani fisioterapi akibat kecederaan belakang badan yang dialaminya semasa mendapat serangan itu.
Lahir dengan gen narkolepsi, Brown pernah mengalami kecederaan kepala sewaktu berusia sembilan tahun sehingga menyebabkan gangguan awal kepada otaknya.
“Ketika itu saya dan beberapa rakan membaling batu pada pokok untuk mendapatkan buah kacang keras dan seorang daripada mereka telah memukul kepala saya.
“Namun, sekalipun insiden itu tidak berlaku, lambat laun saya pasti akan menderita katapleksi pada masa depan kerana mewarisi gen tersebut,” katanya.
Brown yang juga ibu tunggal berkata, dia sukar mendapat pekerjaan kerana kesihatan dirinya tidak mengizinkan.
“Ketika saya mendapat serangan, badan saya tidak berasa apa-apa. Ia ibarat situasi litar pintas yang menganggu dari bahagian otak ke otot.
“Ia membuatkan saya hilang kawalan pada kaki saya tetapi separuh bahagian atas badan  saya masih terasa kuat,” luahnya. – Agensi


Tak lepas bawa masuk 5,000kg susu dari Singapura
Oleh KHAIRUL MOHD. ALI

26 Mac 2021, 9:11 pm
JOHOR BAHRU – Cubaan pihak tidak bertanggungjawab membawa masuk 5,000 kilogram (kg) susu bernilai RM197,400 dari Singapura tanpa permit sah tidak berhasil apabila ditahan Jabatan Perkhidmatan Kuarantin dan Pemeriksaan Malaysia (Maqis) Johor.
Pihaknya dalam satu kenyataan memberitahu, perkara itu dikesan penguatkuasanya ketika melakukan pemeriksaan di laluan kargo import Bangunan Sultan Iskandar, di sini pada pukul 6 petang, hari ini.
“Hasil pemeriksaan rutin yang dilakukan pegawai Maqis mendapati, pengimport tersebut tidak mematuhi syarat import iaitu gagal mengemukakan sijil kesihatan dari negara asal sebagaimana yang dinyatakan dalam permit, lesen atau perakuan.
“Sehubungan itu, produk berkenaan ditahan manakala pemandu lori yang berusia 46 tahun dilepaskan selepas keterangannya diambil,” katanya dalam satu kenyataan, di sini hari ini.
Tambah kenyataan itu, kes akan disiasat di bawah seksyen 15 (1) Akta Perkhidmatan Kuarantin dan Pemeriksaan Malaysia 2011 (Akta 728). – K! ONLINE


54 individu ditahan ingkar SOP
Oleh AHMAD SHAHERMAN SHAMSURI

26 Mac 2021, 6:43 pm
PETALING JAYA – Gagal menyediakan peralatan merekod diri dan pelanggan serta tidak memakai pelitup muka antara kesalahan ingkar prosedur operasi standard (SOP) yang paling tinggi dikesan semalam.
Menteri Kanan Keselamatan, Datuk Seri Ismail Sabri Yaakob berkata, kedua-dua kesalahan itu masing-masing mencatatkan 25 dan 17 kes.
Beliau berkata, turut dikesan pada operasi semalam adalah kesalahan rentas negeri/daerah tanpa kebenaran (6), tiada penjarakan fizikal (5) dan lain-lain (1).
“Semalam, seramai 54 individu ditahan atas kesalahan ingkar SOP dan daripada jumlah itu, 53 individu dikompaun manakala satu (1) direman,” katanya dalam satu kenyataan di sini hari ini.
Sementara itu, Ismail Sabri memaklumkan, Ops Benteng semalam berjaya menahan lima orang pendatang asing tanpa izin (PATI) dan merampas dua buah kenderaan darat dan dua buah bot/kapal.
Katanya, pihak berkuasa turut mengesan dua buah bot/kapal di perairan negara serta sebuah kenderaan darat melalui dua aktiviti penglihatan.

“Seramai sembilan orang PATI turut diusir melalui tiga aktiviti pengusiran,”ujarnya. – K! ONLINE


Pihak ketiga berkepentingan tiada niat baik menuntut harta sita
Oleh NORLIZAH ABAS

26 Mac 2021, 6:39 pm
KUALA LUMPUR – Mahkamah Tinggi di sini hari ini diberitahu, pihak ketiga berkepentingan yang ingin menuntut harta berupa ratusan beg tangan mewah pelbagai jenama, wang tunai, jam tangan serta 27 buah kereta yang dirampas daripada Datuk Seri Najib Tun Razak, isteri serta 16 pihak lain tidak mempunyai niat yang baik untuk menuntut harta tersebut.
Timbalan Pendakwa Raya Muhammad Saifudin Hashim Musaimi berhujah, hasil daripada siasatan pihak polis berdasarkan laporan maklumat awal menunjukkan harta-harta itu diperolehi daripada aktiviti wang haram.
Menurut beliau, justeru itu tiada `jalan’ langsung yang membolehkan pihak ketiga atau mereka yang berkepentingan menuntut harta berkenaan kerana wujud kesalahan pengubahan wang haram menyebabkan status wang dan kewujudan barangan-barangan berharga itu diragui.
Sehubungan itu, Muhammad Saifudin menghujahkan bahawa pihak penuntut gagal memberikan sebarang sebab yang munasabah mengapa harta-harta berkenaan tidak boleh dilucut hak.
Sementara itu, Timbalan Pendakwa Raya Faten Hadni Khairuddin berhujah, hasil siasatan polis juga menemukan tiga proses jejakan wang yang dilapisi aktiviti haram serta mengesan entiti penerimanya.
Hujah pendakwa raya, walaupun tiada transaksi tunai berlaku dan hanya melibatkan cek, namun pengaliran keluar masuk wang itu adalah melibatkan wang yang telah tercemar.

Menurut Faten Hadni, tiada penjelasan yang munasabah mengapa wang berjuta-juta ringgit dipindah masuk ke dalam akaun dalam keadaan sedar walhal pemindahan itu bukan hasil aktiviti scam.
“Jika derma, mengapa pula perlu dipulangkan dan nilainya besar melibatkan jutaan ringgit. Kami bukan hendak menunjukkan siapa bersalah dalam hal ini tetapi untuk menunjukkan aktiviti pengubahan wang telah berlaku,” pertikai pihak pendakwaan.
Mahkamah turut diberitahu, pemilik akaun perlu menunjukkan bahawa pihaknya tidak tahu menahu berhubung pemindahan masuk wang yang dilakukan berkali-kali untuk tempoh tertentu.
Sehubungan itu, pihak pendakwaan memohon agar permohonan kerajaan untuk melucut hak harta-harta milik 18 pihak itu dibenarkan.
Permohonan yang didengar di hadapan Hakim Mohamed Zaini Mazlan bersambung 1 April ini untuk penghujahan pihak responden.
Mahkamah sedang mendengar permohonan pihak pendakwaan untuk melucut hak barangan yang disita dari kediaman bekas Perdana Menteri itu dan 17 pihak lain, dua tahun lalu. – K! ONLINE


Madonna dikecam sunting wajah pada badan wanita lain
Oleh KOSMO!

26 Mac 2021, 6:45 pm
LOS ANGELES, California- Seorang wanita memberitahu portal gosip terkenal Hollywood, Buzzfeed bahawa penyanyi Madonna telah menyunting foto wajahnya pada badan perempuan itu, lapor akhbar The Sun, kelmarin.
Amelia M. Goldie memberitahu Madonna telah menggunakan foto badannya yang mengenakan sehelai t-shirt berwarna biru, skirt pendek bercorak dan sepasang but hitam dan menyuntingnya dengan melatakkan wajah penyanyi itu untuk mempromosikan album Rebel Heart pada 2015.
Madonna memuat naik foto yang sudah disunting itu bersama kapsyen bertulis ‘Saya nampak hebat’ berserta tanda pagar #rebelheart.
Goldie kemudian menghubungi pihak Madonna menerusi Instagram sebanyak dua kali namun tiada respons.
Goldie pada mulanya menganggap foto itu satu gurauan namun kemudian menyedari ia bukan main-main kerana dimuat naik di akaun rasmi penyanyi pop itu.
“Saya hanya ketawa sahaja dan teruja namun sudah tentu saya berharap agar dikredit.

“Saya fikir jika anda ingin menggunakan badan orang lain sebagai badan sendiri, mereka wajar diberi kredit, namun tidak mengapa,” katanya.
Foto tersebut mengundang kritikan netizen dan rata-ratanya pelik bagaimana perkara itu boleh berlaku.
“Mengapa tiada sesiapa pun perasan foto ini ‘palsu’ ketika ia mula-mula dimuat naik?” demikian komen seorang netizen.
“Bagaimana foto ini masih ada di sini? Kamu telah mencuri gambar orang lain,” komen seorang lagi netizen pada foto itu. -Agensi


PKPD di tiga lokasi Kuantan dan Siburan, Sarawak
Oleh AHMAD SHAHERMAN SHAMSURI

26 Mac 2021, 6:32 pm
PETALING JAYA – Kerajaan bersetuju untuk melaksanakan Perintah Kawalan Pergerakan Diperketatkan (PKPD) di Taman Guru, Jalan Gambang, Kuantan, Pahang bermula esok.
Menteri Kanan Keselamatan, Datuk Seri Ismail Sabri Yaakob berkata, keputusan tersebut dibuat selepas Kementerian Kesihatan (KKM) mengesahkan berlaku peningkatan kes secara mendadak di lokaliti itu.
Tambah Ismail Sabri, PKPD yang dilaksanakan sehingga 9 April depan juga dibuat selepas kadar kebolehjangkitan dalam komuniti di lokaliti itu juga adalah tinggi.
“Sehingga kini, KKM telah melaksanakan 178 ujian saringan dan daripada jumlah itu sebanyak 63 kes positif Covid-19 telah direkodkan.
“Pelaksanaan PKPD ini untuk memudahkan KKM melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti,” katanya dalam satu kenyataan di sini hari ini.
Sementara itu, Ismail Sabri memaklumkan, PKPD juga turut dilaksanakan di Kampung Batu
Gong dan Kampung Chupak, Daerah Kecil Siburan, Sarawak.

Beliau berkata, KKM telah mengesahkan berlaku peningkatan kes secara mendadak di kedua-dua lokaliti dengan kadar kebolehjangkitan dalam komuniti adalah tinggi.
“Sehingga semalam, sejumlah 50 kes positif Covid-19 telah dilaporkan di Kampung Batu Gong.
“Manakala 338 ujian saringan juga telah dilakukan di Kampung Chupak dan daripada jumlah itu sebanyak 57 kes positif telah direkodkan, 41 didapati negatif serta 240 baki sampel saringan yang sedang menunggu keputusan,” ujarnya. – K! ONLINE


MAFI sasar lahir 750 agropreneur muda tahun ini
Oleh ROSLIZA MOHAMED

26 Mac 2021, 6:16 pm
TUMPAT – Kementerian Pertanian dan Industri Makanan (MAFI) menyediakan peruntukan sebanyak RM15 juta dalam usaha untuk melahirkan seramai 750 orang agropreneur muda di seluruh negara sepanjang tahun ini.
Timbalan Menteri Pertanian dan Makanan II, Datuk Che Abdullah Mat Nawi berkata, peruntukan itu disediakan sebagai langkah untuk menggantikan golongan terdahulu yang sebelum ini telah mencurah tenaga mereka dalam pelbagai sektor ekonomi di negara ini.
Katanya, pihak kementerian amat menggalakkan golongan muda terlibat dalam bidang pertanian kerana ia mampu menjana pendapatan lumayan.
“Kita menyasarkan individu berusia 18 hingga 40 tahun dalam program agropreneur muda. Semua yang terlibat akan diberikan peruntukan untuk menjalankan sektor tanaman, perikanan, ternakan, industri makanan dan agro pelancongan.
“Semua yang layak akan mengikuti kursus dan latihan teknikal. Pemilihan ini terdiri daripada kumpulan sasar melalui jabatan dan agensi di bawah kementerian,” katanya.
Beliau berkata demikian pada sidang akhbar selepas merasmikan Kursus Teknikal Agropreneur Muda Daerah Tumpat di Pejabat Lembaga Kemajuan Pertanian Kemubu (KADA) Tumpat di sini hari ini.

Mengulas lanjut, Che Abdullah berkata, secara keseluruhan, seramai 6,969 agropreneur di seluruh negara menerima kelulusan Program Agropreneur Muda (PAM) bernilai lebih RM126 juta bermula 2016 hingga tahun lepas. – K! ONLINE


Bas Rapid KL terbakar
Oleh NUR HUDA MUSA

26 Mac 2021, 7:13 pm
PETALING JAYA – Sebuah bas milik Rapid KL hangus terbakar dalam kejadian di Taman Bunga Raya, Kuala Lumpur hari ini.
Menurut Komander Operasi Kanan PBK II Mohamed Yazid Abd. Hamid berkata, kejadian berlaku berhadapan Kolej Tunku Abdul Rahman (TAR), Jalan Tumbuhan kira-kira pukul 4.59 petang tadi.
Katanya, seramai lapan anggota dari Balai Bomba dan Penyelamat (BBP Wangsa Maju) dikejarkan ke lokasi kejadian.
“Semasa kejadian berlaku bas tersebut tidak membawa penumpang dan pemandu bas berkenaan tidak mengalami sebarang kecederaan.
“Pasukan Bomba berjaya mengawal kebakaran pada pukul 5.14 petang. Kemusnahan kebakaran bas tersebut dianggarkan 100 peratus,” katanya dalam satu kenyataan di sini hari ini.
Katanya, kebakaran turut melibatkan sebuah kereta yang berada berhampiran dan kemusnahan kenderaan terbabit dianggarkan lima peratus.

“Bagaimanapun, kejadian itu tidak melibatkan mangsa. Punca kejadian masih dalam siasatan,” jelasnya. – K! ONLINE


Polis marin tidak endah sogokan RM10,000
Oleh SAFINA RAMLI

26 Mac 2021, 6:21 pm
GEORGE TOWN – Cubaan seorang pemilik gudang untuk memujuk anggota polis dengan menawarkan rasuah RM10,000 agar tidak menahannya atas kesalahan memiliki rokok tanpa cukai gagal apabila dia ditahan semasa serbuan di sebuah gudang di Kampung Jawi, Nibong Tebal dekat sini semalam.
Komander Polis Marin Wilayah Satu, Asisten Komisioner Rosman Ismail berkata, lelaki berusia 40 tahun itu ditahan bersama 940 karton rokok tanpa cukai bernilai RM264,750 yang dipercayai disimpannya semasa operasi kira-kira pukul 8.30 malam.
Katanya, terdahulu, pasukan polis marin menahan seorang wanita berusia berusia 23 tahun dipercayai ahli sindiket di kawasan perumahan Sri Aman, Sungai Jawi, Nibong Tebal kira-kira pukul 6 .30 petang.
“Sepasukan anggota Unit Risikan Pasukan Polis Marin Pulau Pinang telah menjalankan pemerhatian ke atas sebuah kereta jenis Perodua Axia yang menjadi tempat penyimpanan rokok tidak bercukai di Taman Sri Aman, Sungai Jawi.
“Wanita berkenaan ditahan ketika menuju ke kereta dalam keadaan mencurigakan dan pemeriksaan lanjut menjumpai 19 karton rokok tidak bercukai disimpan di tempat duduk belakang kereta,” katanya pada sidang akhbar di sini hari ini.
Sementara itu, Rosman berkata, tangkapan ke atas suspek lelaki dibuat semasa serbuan di gudang yang terletak di dalam kawasan kebun koko dan pihaknya menjumpai beberapa kotak dan guni mengandungi rokok disyaki tidak bercukai.

“Selepas 30 minit, seorang lelaki berusia 40 tahun datang dan mengaku dia adalah pemilik gudang tersebut.
“Lelaki tersebut berulang kali menawarkan sogokan bernilai RM10,000 sebagai ganjaran agar polis tidak mengambil tindakan ke atasnya, namun cubaannya gagal,” katanya.
Beliau berkata, kes disiasat mengikut Seksyen 135(1)(d) Akta Kastam 1967. – K! ONLINE


TDM, DBP lancar buku kisah perjuangan MALBATT 1
Oleh NUR SYAZWANA MANSOR

26 Mac 2021, 6:26 pm
SUNGAI PETANI – Tentera Darat Malaysia (TDM) dengan kerjasama Dewan Bahasa dan Pustaka (DBP) melancarkan buku Somalia: Belang Harimau Besi yang menceritakan tentang perjuangan Batalion Malaysia Pertama (MALBATT 1) di Somalia pada 1993.
Buku tersebut merupakan hasil karya pertama Mejar Jeneral Datuk Mohd. Halim Khalid yang berkongsi tentang pengalaman peribadi beliau sebagai Penolong Ketua Kompeni ketika bertugas di negara itu serta kejayaan dalam misinya bersama MALBATT 1.
Menurut Mohd. Halim, beliau menulis buku berkenaan bagi memberi kesedaran tentang jerih perih perjuangan dan pengorbanan anggota tentera.
“Selain itu, kita mahu memaklumkan kepada warga tentera darat dan masyarakat betapa perlunya kita menjaga keamananan negara melalui pembelajaran tentang sejarah,” katanya pada sidang akhbar selepas majlis pelancaran buku tersebut di Kem Lapangan Terbang di sini hari ini.
Hadir merasmikan majlis ialah Panglima Tentera Darat, Jeneral Tan Sri Zamrose Mohd Zain.
Kata beliau, buku berkenaan tidak hanya menceritakan tentang pengalaman dirinya sahaja, malah banyak lagi kisah watak-watak lain yang turut menyumbang dalam kejayaan misi MAlBATT 1 di Somalia.

“Saya cuba mengumpulkan sebanyak mungkin pengalaman rakan-rakan lain yang berjuang di Somalia di dalam satu buku bagi menyemai semangat patriotisme dalam kalangan masyarakat,” katanya.
Sementara itu, Timbalan Ketua Pengarah Operasi DBP, Abd. Halim Harun berkata, sebagai permulaan, DBP mencetak sebanyak 1,000 naskhah buku berkenaan.
Katanya, pihaknya akan bekerjasama dengan Perpustakaan Negara supaya buku itu boleh didapati di rak-rak buku perpustakaan awam dan perpustakaan sekolah di seluruh negara. – K! ONLINE


1,275 kes baharu Covid-19
Oleh SITI A'ISYAH SUKAIMI

26 Mac 2021, 6:11 pm
PUTRAJAYA – Sebanyak 1,275 kes baharu dilaporkan hari ini menjadikan jumlah kes positif Covid-19 di Malaysia sebanyak 339,443 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 32 kes import mendapat jangkitan dari luar negara manakala, sebanyak 1,243 kes penularan tempatan.
Menurutnya, sebanyak 14,269 kes aktif dengan kebolehjangkitan Covid-19 dilaporkan hari ini.
“Terdapat satu kes kematian baharu menjadikan sebanyak 1,249 kes kematian Covid-19 dicatatkan di Malaysia.
“Kes sembuh pula merekodkan sebanyak 1,509 kes dengan jumlah kumulatif kes sembuh sebanyak 323,925 kes,” katanya pada Facebook di sini hari ini.
Ujarnya, sebanyak 161 kes sedang dirawat di Unit Rawatan Rapi manakala, 70 kes memerlukan bantuan pernafasan. -K!ONLINE


RCEP bantu luaskan pasaran peniaga tempatan
Oleh MOHAMAD NAUFAL MOHAMAD IDRIS

26 Mac 2021, 6:29 pm
SHAH ALAM – Peniaga tempatan digesa memanfaatkan Perjanjian Perkongsian Ekonomi Komprehensif Serantau (RCEP) yang bakal diratifikasikan oleh Malaysia dengan 15 buah negara lain pada Januari tahun depan.
Menteri Perdagangan Antarabangsa dan Industri, Datuk Seri Mohamed Azmin Ali berkata, jaringan luas perjanjian tersebut dapat memberi peluang besar kepada peniaga serta pemain industri untuk meluaskan perniagaan mereka ke semua negara tersebut.
“RCEP diakui sebagai perjanjian perdagangan bebas terbesar di dunia yang melibatkan 2.2 bilion rakyat dari 15 negara.
“Ia akan mewujudkan rantaian nilai tambah dan memberi peluang kepada industri kecil sederhana (IKS) meningkatkan produktiviti untuk pasaran global,” katanya ketika berucap pada Program Rapat Malaysia Prihatin Peringkat Selangor di Hotel Concorde di sini hari ini.
Jelas beliau, peniaga akan rugi sekiranya masih lagi mengharapkan pasaran tempatan yang hanya melibatkan kira-kira 32 juta orang sahaja.
Dalam pada itu, Mohamed Azmin menyanggah dakwaan laporan Global Development Policy Centre of Boston University yang menyatakan jumlah perdagangan negara akan menurun sebanyak 36 peratus setahun selepas pelaksanaan RCEP.

“Terlalu awal untuk menyatakan perdagangan negara akan merosot selepas perjanjian ini berkuatkuasa.
“Ini kerana, peluang untuk akses perdagangan menjadi semakin besar dan mudah dengan 15 anggota RCEP mewakili satu pertiga daripada Keluaran Dalam Negara Kasar (KDNK) dunia,” tegasnya. – K! ONLINE


Tak berat ke? Janna Nick dikecam pangku kekasih atas riba
Oleh KOSMO!

26 Mac 2021, 4:27 pm
PETALING JAYA – Pelakon dan juga pengacara Janna Nick sekali lagi menjadi buah mulut netizen selepas berkongsi gambar sedang memangku kekasihnya yang juga pelakon, Dini Azan Schatzmann.
Menerusi perkongsian tersebut, Janna memuat naik beberapa foto termasuk foto sedang memangku Dini dalam keadaan berhijab bersempena berakhirnya tayangan drama Marry Me Senorita di televisyen beberapa hari lalu.
Gara-gara tindakan tidak manis Janna, pelakon itu dikecam netizen apabila rata-rata berpendapat perbuatan tersebut tidak sepatutnya dilakukannya memandangkan dia dan Dini masih belum mempunyai sebarang ikatan yang sah.
“Kak Janna tolong jaga batas perempuan,” tegur salah seorang pengikutnya dalam Instagram.
Seorang lagi pengguna Instagram turut menasihati Janna supaya tidak terikut-ikut dengan budaya masyarakat Barat.
“Tak payah nak ikut sangat budaya Barat tu,” ujarnya.

Sementara itu, ada juga komen nakal daripada netizen dan rakan artis yang mengagumi kekuatan Janna menampung berat Dini.
“Dia boleh pangku Dini eh?” tegur rakan artis Awal Ashaari.
“Tak berat ke Dini? Duduk atas riba Janna. Sweetnya (manisnya),” komen seorang pengikutnya.
Ini bukan kali pertama Janna ditegur netizen kerana perbuatannya. Terdahulu, hangat diperkatakan apabila Janna bertikam lidah dengan netizen dalam laman Twitter. Malah, dia turut dikecam apabila menggelar seorang netizen sebagai ‘loser’ (tak guna).
Bahkan, Janna atau nama sebenarnya Nurul Jannah Muner, 26, pernah memohon maaf secara terbuka kepada netizen yang pernah terguris hati dengan perbuatannya sebelum ini.
Dalam sebuah video yang dimuat naik Janna menerusi Instagramnya, dia telah meminta maaf sambil menangis kepada semua pengikut atas perbuatannya yang sering mengeluarkan kenyataan mengundang kecaman. – K! ONLINE


Tiga lelaki ditahan terlibat aktiviti edar dadah
Oleh ZAKKINA WATI AHMAD TARMIZI

26 Mac 2021, 5:55 pm
PORT DICKSON – Polis berjaya menahan tiga lelaki dipercayai terlibat dalam kegiatan pengedaran dadah dalam dua serbuan berasingan di daerah ini pada 24 Mac lalu.
Timbalan Ketua Polis Negeri Sembilan, Senior Asisten Komisioner Datuk Che Zakaria Othman berkata, ketiga-tiga suspek yang berusia 37 hingga 60 tahun itu ditahan dipercayai mengedar dadah jenis syabu dan ganja.
Katanya, dalam serbuan hasil risikan selama sebulan tersebut, pasukan polis turut berjaya merampas dadah dengan nilai pasaran keseluruhan sebanyak RM125,170.
“Dalam serbuan pertama, di Kilometer 17 Jalan Seremban-Port Dickson di susur masuk persimpangan Bandar Springhill, polis menahan sebuah kereta jenis Honda City yang dipandu seorang lelaki warganegara Indonesia berusia 60 tahun pada pukul 5.30 petang.
“Hasil pemeriksaan, pihak polis mendapati tersimpan dadah jenis syabu dalam satu bungkusan sebanyak 3.47 kilogram di dalam kenderaan berkenaan,” katanya pada sidang akhbar di Ibu Pejabat Polis Daerah (IPD) Port Dickson dekat sini hari ini.
Lanjutan daripada menahan lelaki berkenaan, beliau berkata, polis telah menahan sebuah lori yang dinaiki dua lelaki iaitu pemandu dan kelindannya di hentian Rehat dan Rawat (R&R) di kawasan tempat letak kereta di Lebuh Raya Seremban-Port Dickson.

“Hasil pemeriksaan, polis merampas ketulan mampat daun kering disyaki dadah jenis ganja dengan anggaran 4.14 gram dan satu paket plastik lutsinar mengandungi dadah jenis disyaki syabu dengan anggaran berat 0.61 gram.
“Ujian saringan air kencing mendapati ketiga-tiga suspek juga mendapati positif jenis methamphetamine. Dua suspek yang merupakan pemandu lori dan kelindan mempunyai rekod jenayah lampau bersabit dadah dan jenayah,” katanya.
Sementara itu, ujar Che Zakaria, lelaki warganegara Indonesia tersebut tidak mempunyai sebarang rekod jenayah tetapi pihak polis masih meneliti ketulenan dokumen perjalannnya ke negara ini.
“Dadah ini dipercayai dibawa dari Johor sebelum dibawa ke sini untuk dipasarkan ke negara jiran melalui jalan laut.
“Kesemua suspek kini ditahan reman selama enam hari dan kes disiasat dibawah Seksyen 39B, Seksyen 12(2), Seksyen 6 dan Seksyen 15(1) (a) Akta Dadah Berbahaya (ADB) 1952,” katanya. – K! ONLINE


ABC-19 bantu komuniti daftar PICK
Oleh MOHD. HUSNI MOHD. NOOR

26 Mac 2021, 4:36 pm
PUTRAJAYA – Sukarelawan Program Agen Basmi Covid-19 (ABC-19) di seluruh negara akan digerakkan bagi membantu kerajaan mendaftarkan komuniti di luar bandar dan pedalaman bagi Program Imunisasi Covid-19 Kebangsaan (PICK).
Mohd. Redzuan berkata, sebelum ini, ABC-19 menjalankan aktiviti pemantauan bagi mengurangkan pendedahan komuniti kepada jangkitan Covid-19.
Beliau berkata, selepas ini, ABC-19 akan menggalas tanggungjawab Badan Bertindak Imunisasi Covid-19 (CITF) dalam menggalakkan dan membantu komuniti untuk mendaftar bagi mendapatkan vaksin Covid-19.
“Oleh itu, semua Jawatankuasa Pengurusan Bencana Daerah (JPBD) telah diminta untuk mengaktifkan Pusat Kawalan Operasi  Bencana (PKOB) yang akan bertindak sebagai ‘war room’ bagi melancarkan
proses gerak gempur ABC-19 ini.
“Bagi tujuan pemantauan pula, Agensi Pengurusan Bencana Negara (NADMA) Emergency Support Team (NEST) yang terdiri daripada pegawai-pegawai agensi daripada pelbagai sektor akan digerakkan ke setiap negeri dari semasa ke semasa,” katanya pada sidang akhbar hari ini.
Katanya, inisiatif untuk mencapai komuniti kelompok dalam populasi rakyat Malaysia hanya akan berjaya apabila lebih ramai rakyat yang mendaftar untuk mendapatkan vaksinasi.-  K! ONLINE.


Alasan SPR tak munasabah – Khairy
Oleh MOHD. HUSNI MOHD. NOOR

26 Mac 2021, 5:08 pm
PUTRAJAYA – Keputusan Suruhanjaya Pilihan Raya (SPR) menangguhkan pelaksanaan undi 18 (Undi18) dan pendaftaran automatik amat mengecewakan serta tidak boleh diterima sama sekali.
Menteri Sains, Teknologi dan Inovasi, Khairy Jamaluddin Abu Bakar berkata, pindaan Perlembagaan Persekutuan bagi Undi18 dan pendaftaran automatik telah mendapat sokongan penuh kesemua Ahli-Ahli Dewan Rakyat dan Dewan Negara pada Julai 2019.
“Kenyataan terbaharu SPR ini juga jelas sekali bercanggah dengan kenyataan Pengerusi SPR pada 7 Jun tahun lalu bahawa persiapan melaksanakan Undi18 dan pendaftaran automatik akan diselesaikan selewat-lewatnya Julai ini.
“Harus diingatkan, kenyataan SPR pada tahun lalu ini adalah ulangan kepada kenyataan bekas Menteri di Jabatan Perdana Menteri, mendiang Datuk V.K Liew pada Oktober 2019 yang menetapkan sasaran sama iaitu Julai 2021 bagi melaksanakan Undi18 dan pendaftaran automatik,” katanya di laman web khairykj.com
Katanya, alasan Perintah Kawalan Pergerakan (PKP) telah menjejaskan perancangan dan persiapan SPR juga adalah sesuatu yang tidak munasabah memandangkan PKP telah dilaksanakan sejak lebih setahun yang lalu.
Malah, Khairy Jamaluddin berkata, jawapan Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan di Dewan Rakyat pada bulan November tahun lalu juga masih mengekalkan sasaran Julai 2021 bagi pelaksanaan Undi18 dan pendaftaran automatik ini.

“Tidak sampai lima bulan selepas jawapan di Dewan Rakyat ini dikeluarkan, SPR secara tidak semena-mena mengumumkan penangguhan pelaksanaannya kepada lebih satu tahun iaitu September 2022 berbanding Julai 2021.
“SPR seharusnya memberi penjelasan lanjut berkenaan program libat urus ini memandangkan proses ini bukan lagi perkara berbangkit kerana Undi18 ini telah dipersetujui di peringkat tertinggi proses membuat undang-undang dalam negara ini iaitu Parlimen Malaysia,” katanya. K! ONLINE.


Suspek lolos berjaya diberkas
Oleh NUR HUDA MUSA

26 Mac 2021, 4:59 pm
PETALING JAYA – Polis berjaya memberkas seorang lelaki yang meloloskan diri ketika dikejar polis di Lebuh Raya Damansara-Puchong (LDP) semalam.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, tindakan pantas polis berjaya menahan suspek di sebuah rumah di Bukit Kiara, Taman Tun Dr. Ismail, Kuala Lumpur.
“Suspek merupakan seorang lelaki warganegara tempatan berusia 27 tahun itu cuba menyembunyikan diri di belakang rumahnya sebelum ditahan pihak polis kira-kira pukul 8.30 malam semalam.
“Semakan rekod lampau mendapati suspek mempunyai tiga kes dadah dan empat kes jenayah lampau,” katanya dalam satu kenyataan di sini hari ini.
Nik Ezanee berkata, hasil soal siasat yang dijalankan, suspek mengaku terlibat dengan kes yang disiasat.
“Suspek ditahan selama empat hari dan kes disiasat di bawah Seksyen 307 Kanun Keseksaan kerana cuba membunuh dan Seksyen 188 Kanun Keseksaan kerana mengingkari perintah penjawat awam.

“Suspek juga disiasat di bawah Seksyen 42 (1) Akta Pengangkutan Jalan 1987,” katanya.
Terdahulu, Kosmo! semalam melaporkan tindakan seorang pemandu kereta Proton Satria cuba merempuh anggota polis yang sedang bertugas telah mendorong pihak berkuasa untuk melepaskan satu das tembakan.
Kejadian berlaku ketika polis dari Balai Polis Damansara mengejar kereta berkenaan di Jalan Anggerik, Kampung Sungai Kayu Ara kira-kira pukul 2.25 petang semalam. – K! ONLINE


Mengaku tidak salah miliki 106 butir peluru
Oleh MOHD SYALMIZI HAMID

26 Mac 2021, 4:27 pm
GEORGE TOWN – Seorang pengusaha sukan air mengaku tidak bersalah di Mahkamah Majistret di sini hari ini atas pertuduhan memiliki 106 butir peluru tanpa lesen dua minggu lalu.
Tertuduh, A. Santeran, 54, membuat pengakuan itu selepas pertuduhan dibacakan ke atasnya di hadapan Majistret Rosnee Mohd. Radzuan.
Mengikut pertuduhan, dia didakwa memiliki sebanyak 53 butir peluru 9mm, (48) peluru 9×9 Bigs, (tiga) peluru 9mm Luger dan (dua) peluru Thai Arms secara tidak sah.
Dia didakwa melakukan kesalahan itu di kawasan pantai di Batu Ferringhi di sini kira-kira pukul 6.30 petang pada 12 Mac lalu.
Tertuduh didakwa mengikut Seksyen 8(a) Akta Senjata Api 1960 yang jika sabit kesalahan boleh dipenjara maksimum tujuh tahun atau denda sehingga RM10,000 atau kedua-duanya sekali.
Kes dikendalikan Timbalan Pendakwa Raya, Azlin Zeti Zainal Abidin, manakala tertuduh tidak diwakili peguam.

Mahkamah tidak membenarkan tertuduh diikat jamin memandangkan dia turut mempunyai kes lain di Mahkamah Sesyen di sini.
Kes itu akan disebut semula pada 27 April ini untuk serahan dokumen. – K! ONLINE.


Gambar anak suntik semangat penghantar makanan
Oleh KOSMO!

26 Mac 2021, 6:04 pm
SINGAPURA – Tindakan seorang penghantar makanan di Singapura meletakkan gambar anak-anaknya pada cermin hadapan motosikalnya menyuntik inspirasi buat netizen yang menyifatkan lelaki itu sebagai hero sebenar, lapor portal Mothership semalam.
Menerusi perkongsian pemilik akaun Facebook Bart Salleh, lelaki itu dilihat menunggang motosikal berwarna merah jambu dan memakai topi keledar yang dipenuhi pelekat kartun dengan satu daripadanya bertulis ‘Dad’s For Life’.
“Apabila saya melihat topi keledar tersebut saya tertanya-tanya mengapa dia sanggup memakai topi keledar sedemikian.
“Tetapi akhirnya saya sedar. Terus melangkah.  Moga selamat di luar sana,” ujarnya dalam kapsyen gambar yang dimuat naik pagi kelmarin.

FOTO anak-anak dilihat menghiasi cermin hadapan motosikal penghantar makanan ini. -BART SALLEH/FACEBOOK
Gambar lelaki itu diambil di Punggol yang terletak di sebelah timur laut Singapura.
Hantaran itu mendapat lebih 20 ribu reaksi selain dikongsi lebih 18 ribu kali oleh pengguna laman sosial tersebut.

“Keluarga, anak-anak adalah ubat rindu paling mujarab,” komen seorang pengguna.
“Bapa yang baik dan hebat. Anda hero keluarga,” ujar seorang lagi pengguna.
“Gambar itu akan mengingatkannya untuk sentiasa memastikan keselamatan diri dan terus bekerja keras,” tulis seorang lagi. -Agensi


AstraZeneca tiada gelatin, sumber babi
Oleh NOR IDAYU BOSRO

26 Mac 2021, 5:59 pm
PUTRAJAYA – Vaksin Covid-19 AstraZeneca (AZD1222) tidak mengandungi bahan yang berasal daripada sumber babi, gelatin babi dan gliserin haiwan.
Menteri Kesihatan, Datuk Seri Dr. Adham Baba berkata, AstraZeneca memaklumkan bahawa vaksin itu juga tidak mengandungi asid stearik, laktosa dan produk daripada sumber kerang-kerangan atau ikan tidak bersisik serta pati gandum.
“AstraZeneca telah memberikan kenyataan untuk memaklumkan bahawa AZD1222 tidak mengandungi sebarang bahan daripada sumber haiwan sebaliknya semua eksipien (sebatian tidak aktif) berasal daripada sayuran.
“Selain itu, AZD1222 tidak mengandungi bahan terlarang, bahan yang berasal daripada sumber babi, gelatin babi, gliserin haiwan, asid stearik, laktosa dan produk daripada sumber kerang-kerangan atau ikan tidak bersisik serta pati gandum,” katanya dalam satu kenyataan di sini hari ini.
Adham berkata, enzim daripada sumber babi (porcine trypsin) hanya digunakan ketika proses pembangunan garis sel T-REx-293, menjadikan trypsin itu tidak terlibat secara langsung dengan bank sel sebenar yang digunakan dalam proses pembuatan.
“Ia (porcine trypsin) hanya digunakan jauh ke dalam sel perumah dan oleh itu, kehadirannya tidak dianggap wujud dalam Produk Dadah dan Sebatian Dadah,” katanya.

Beliau berkata, AstraZeneca bagaimanapun harus memberikan keputusan ujian makmal untuk mengesahkan tiada sisa atau saki-baki bahan daripada sumber babi dalam produk akhir sebagai salah satu syarat pendaftaran vaksin.
Katanya, Kementerian Kesihatan (KKM) sentiasa komited untuk memastikan kualiti, keselamatan dan keberkesanan vaksin Covid-19 di negara ini.
“Orang ramai dinasihatkan untuk merujuk media rasmi dan pengumuman oleh KKM untuk maklumat yang sahih dan boleh dipercayai,” katanya. – K! ONLINE


Kilang, pengarah syarikat cemar alam sekitar didenda RM180,000
Oleh NORHAYATI YAHAYA

26 Mac 2021, 5:27 pm
KLANG – Sebuah kilang pemprosesan buangan elektrik dan elektronik terpakai didenda RM180,000 oleh Mahkamah Sesyen di sini hari ini atas 10 pertuduhan menjalankan aktiviti tanpa sebarang kelulusan daripada Jabatan Alam Sekitar (JAS) dua tahun lalu.
Hakim Ariffin Razali membuat keputusan itu selepas syarikat dan pengarahnya berusia 40 tahun selaku Orang Kena Saman (OKS) mengaku bersalah terhadap pertuduhan tersebut.
Syarikat yang beroperasi di Jalan Kapar di sini dan pengarah itu masing-masing didakwa atas lima pertuduhan.
Bagi pertuduhan pertama, OKS didapati telah menjalankan aktiviti penstoran luar tapak bagi buangan terjadual daripada pemasangan elektrik dan elektronik terpakai tanpa kelulusan Laporan EIA.
Pertuduhan kedua adalah menjalankan aktiviti tersebut tanpa sebarang kebenaran bertulis daripada Ketua Pengarah JAS.
OKS juga dituduh menjalankan aktiviti tersebut tanpa sebarang lesen sebagai premis selain turut didakwa gagal mengemukakan pemberitahuan bertulis kepada Ketua Pengarah mengenai punca pencemaran udara.

Bagi pertuduhan kelima pula gagal memasang alat kawalan pencemaran udara mengikut spesifikasi yang ditetapkan.
Kesemua pertuduhan dijalankan mengikut Seskyen 34A(2), Seksyen 19 (a), Seksyen 18 (1) Akta Kualiti Alam Sekeliling 1974 di samping Peraturan 5(1)(b) serta 7(1), Peraturan-Peraturan Kualiti Alam Sekeliling (Udara Bersih) 2014. – K! ONLINE


RUU Kualiti Benih Tanaman akan dibentangkan di Parlimen
Oleh ZULKIFLI MANZOR

26 Mac 2021, 5:03 pm
RAWANG – Rang Undang-Undang (RUU) Kualiti Benih Tanaman akan dibentangkan pada sesi Parlimen akan datang.
Menteri Pertanian dan Industri Makanan (MAFI), Datuk Seri Dr. Ronald Kiandee berkata, RUU itu bertujuan mengawal kualiti benih tanaman di pasaran.
“Selain melindungi hak petani mendapatkan benih tanaman berkualiti, RUU ini juga akan meningkatkan kesedaran masyarakat dalam penggunaan benih berkualiti dan tulen.
“Pelaksanaan akta ini kelak akan meliputi kawalan kepada semua benih terkawal dari segi pemprosesan, pengujian, penjualan, pengedaran, pengimportan dan pengeksportan.
“Ini bagi memastikan kualiti benih memenuhi standard yang ditetapkan seperti ketulenan varieti, kadar percambahan, kecergasan dan kesihatan benih,” katanya.
Beliau berkata demikian kepada pemberita selepas melawat tapak pembenihan sayur-sayuran, buah-buahan dan padi syarikat Green World Genetics (GWG) Sdn. Bhd. di Mukim Batu Arang hari ini. K! ONLINE.


195 penagih dadah ditahan
Oleh NIK SUKRY RAMLI

26 Mac 2021, 4:02 pm
KUANTAN – Seramai 195 penagih dadah ditahan Agensi Antidadah Kebangsaan (AADK) dalam Operasi Perdana 1 yang bermula Ahad lalu dan berakhir malam tadi.
Pengarah AADK negeri, Zirwatul Ahlam Zamzam berkata, operasi siri pertama tahun ini itu memberi tumpuan kepada lokasi panas yang dikenalpasti AADK seperti di sekitar Felda Keratong, Rompin, mukim Kuala Kuantan, Kuala Pahang dan Pahang Tua di daerah Pekan.
“Daripada 195 suspek yang kita tahan, 168 daripadanya positif dadah pelbagai jenis dan kita turut menahan tiga wanita dalam operasi kali ini.
“Kita juga berjaya merampas pelbagai jenis dadah dalam operasi selama lima hari itu dan antara dadah kita rampas ialah 91 biji pil kuda; 41.92 gram syabu dan heroin sebanyak 5.55 gram,”katanya dalam kenyataan media di sini, hari ini.
Zirwatul Ahlam memberitahu, kes positif dikesan membabitkan penyalahgunaan dadah jenis methamphetamine sebanyak 134 kes dan 34 kes lagi membabitkan dadah jenis Opiat. – K! ONLINE.


Syarikat produksi rosakkan fosil Gua Matsoorat
Oleh ZAKI SALLEH

26 Mac 2021, 3:02 pm
IPOH – Sebuah syarikat produksi drama mengaku bertanggungjawab merosakkan fosil berusia jutaan tahun di Gua Matsoorat berhampiran Gunung Lang dekat sini termasuk bahagian dinding gua semasa menjalankan penggambaran di kawasan tersebut baru-baru ini.
Malah, wakil syarikat dari Kuala Lumpur itu juga telah berjumpa dengan Datuk Bandar Ipoh, Datuk Rumaizi Baharin berhubung perkara tersebut dan bersedia menanggung kos untuk membaiki kerosakan yang telah dilakukan.
Pengarah Eksekutif Rymba Management & Leisure Sdn. Bhd. (Rymba Management), Megat Mohd. Shahrin Mohd. Hamdan berkata, bagaimana pun perkara yang telah berlaku itu amat dikesali kerana ia tidak sepatutnya terjadi sekiranya kru produksi tersebut masuk ke kawasan gua bersejarah itu bersama jurupandu berpengalaman.
Katanya, syarikat produksi itu juga telah melakukan kesalahan kerana melakukan penggambaran di kawasan gua berkenaan tanpa kebenaran Majlis Bandaraya Ipoh (MBI) selaku pihak berkuasa tempatan yang bertanggungjawab terhadap gua itu.
“Kru produksi ini telah menceroboh masuk ke Gua Matsoorat tanpa pengetahuan MBI dan hasil pemeriksaan kemudian mendapati berlaku kerosakan pada fosil dan dinding gua.
“Sebenarnya kawasan ini tidak boleh dimasuk sesuka hati berikutan usaha untuk menjadikan Gua Matsoorat sebagai geotapak ke-19 dalam Geopark Lembah Kinta,” ujarnya ketika ditemui pemberita di sini.

Rymba Management yang berpengalaman dalam menjalankan pelbagai aktiviti lasak telah dilantik oleh MBI selaku pihak bertanggungjawab bagi menganjur, menawar dan mempromosikan Gua Matsoorat sebagai lokasi ekopelancongan.
Pelantikan tersebut adalah sebahagian daripada usaha MBI bersama agensi berkaitan bagi menjadikan Gua Matsoorat sebagai kawasan pelancongan terkawal.
Kerajaan negeri Perak sebelum ini telah memberi jaminan untuk meningkatkan kawalan di Gua Matsoorat bagi mengelakkan ia dicerobohi pihak luar bagi memastikan khazanah di tapak bersejarah yang berusia jutaan tahun itu terpelihara.
Ia susulan kerosakan pada gigi fosil mamalia herbivor yang dipercayai berlaku pada 18 Mac lalu dengan kesan seperti diusik oleh pihak yang tidak diketahui. – K! ONLINE.


29 Jun pendengaran lucut hak aset keluarga Abdul Azeez
Oleh NUZULSHAM SHAMSUDDIN

26 Mac 2021, 4:12 pm
KUALA LUMPUR – Mahkamah Tinggi di sini hari ini menetapkan 29 Jun ini bagi pendengaran  berhubung permohonan kerajaan melucut hak hampir RM16 juta termasuk satu lot kedai daripada keluarga bekas Pengerusi Tabung Haji (TH), Datuk Seri Abdul Azeez Abdul Rahim..
Hakim Datuk Muhammad Jamil Hussin menetapkan tarikh itu selepas kesemua pihak iaitu pemohon, responden dan penuntut bersetuju dengan tarikh pendengaran tersebut selain semua pihak perlu memfailkan hujahan bertulis masing-masing seminggu sebelum pendengaran kes.
Pemohon adalah kerajaan, responden merupakan isteri Abdul Azeez iaitu Datin Seri Khadijah Mohd.Noor serta empat anak mereka termasuk Azeera Management Consultants (M) Sdn. Bhd sementara penuntut adalah Maybank Islamic Berhad.
Dalam prosiding hari ini pemohon diwakili Timbalan Pendakwa Raya Nik Haslinie Hashim, kesemua responden diwakili peguam Datin Marina Mohamed manakala penuntut diwakili peguam Poh Choo Hoe.
Ketika prosiding Nik Haslinie memaklumkan kepada mahkamah bahawa terdapat pihak ketiga yang merupakan penuntut iaitu Maybank Islamic Berhad hadir ke mahkamah.
“Mohon mahkamah merekodkan bahawa terdapat penuntut hadir dalam permohonan ini. Boleh disahkan penuntut hari ini adalah menuntut bagi harta di item ke-6 pada senarai warta kerajaan,” katanya pada prosiding pewartaan pihak ketiga yang dijadualkan hari ini.

Sementara itu sejurus selepas prosiding kes Timbalan Pendakwa Raya Aslinda Ahad ketika ditemui pemberita memaklumkan item ke-6 yang dituntut oleh penuntut itu adalah sebuah lot kedai yang terletak di Bandar Sunway.
Berdasarkan senarai kausa dalam laman sesawang e-pemfailan, kerajaan telah memulakan prosiding untuk melucut hak wang itu daripada akaun peribadi TH milik isteri Abdul Azeez dan empat anak mereka dan satu unit pejabat milik Azeera Management Consultants (M) Sdn. Bhd.
Permohonan melucut hak itu difailkan pihak pendakwaan terhadap ahli keluarga Abdul Azeez pada September dua tahun lalu manakala mereka memfailkan permohonan untuk penangguhan pada Januari tahun ini.  K! ONLINE.


Mangsa banjir di Pahang meningkat 257 orang
26 Mac 2021, 3:28 pm
Oleh KHAIRULMIZAN YAHYA
KUANTAN – Jumlah mangsa banjir di negeri ini terus meningkat kepada 257 orang berbanding 114 orang yang direkodkan semalam.
Menurut Portal Info Banjir Jabatan Kebajikan Masyarakat (JKM) sehingga pukul 2.30 petang ini kesemua mangsa banjir di daerah ini ditempatkan di enam Pusat Pemindahan Sementara (PPS).
“PPS Balairaya Kampung Tiram di sini menempatkan paling ramai mangsa iaitu seramai 103 orang membabitkan 32 keluarga.
“Diikuti Dewan Orang Ramai Kampung Pandan 1 (73 orang), Dewan Kawasan Rukun Tetangga (KRT) Taman Murni Sungai Isap (59 orang), Dewan KRT Sungai Isap Satu dan Balairaya Bukit Kuin Satu masing-masing lapan orang dan Dewan Orang Ramai Mat Kilau sebanyak enam orang.
Dalam pada itu, berdasarkan portal Jabatan Pengairan dan Saliran Malaysia, sehingga pukul 1 petang tadi, paras air Sungai Kuantan berada pada paras 6.66 meter iaitu melebihi paras amaran 6.4 meter.

Sementara itu, Jabatan Meteorologi Malaysia dalam kenyataannya hari ini mengeluarkan amaran cuaca buruk tahap jingga di daerah Kuantan dan Pekan sehingga hari ini serta amaran waspada di daerah Jerantut, Maran, Bera dan Rompin.
“Angin kencang timur laut berkelajuan 40-50 kilometer sejam dengan ombak mencapai ketinggian sehingga 3.5 meter dijangka di kawasan perairan Tioman.  – K! ONLINE.


‘Bunga sakura’ hiasi Seberang Perai
Oleh ISWAN SHAFIQ ISA

26 Mac 2021, 4:00 pm
SEBERANG PERAI – Kira-kira 3,002 batang pokok tekoma atau nama saintifiknya Tabebuia yang ditanam oleh Majlis Bandaraya Seberang Perai (MBSP) sejak hampir empat tahun lalu ketika ini mewujudkan suasana ceria apabila berbunga mekar.
Usaha yang pernah mendapat pengiktirafan daripada Malaysia Book of Records (MBOR) itu bukan sahaja mendapat pujian warga setempat, malah menjadi tarikan kepada pengunjung di Seberang Perai sehingga ada yang menggelarkannya sebagai ‘bunga sakura’.
Tinjauan Kosmo! hari ini mendapati, kawasan yang ditanam dengan pokok yang berbunga dua kali setahun itu menceriakan suasana dengan bunga-bunga berwarna putih dan merah jambu seperti musim sakura di Jepun dan Korea Selatan.
Menurut Datuk Bandar MBSP, Datuk Rozali Mohamud, sehingga kini terdapat 13 lokasi penanaman pokok tekoma iaitu empat di daerah Seberang Perai Utara , (lima) Seberang Perai Tengah dan (empat) Seberang Perai Selatan.
Kata Rozali, kebiasaannya, pokok itu akan berbunga di antara bulan Mac hingga April dan September hingga Oktober pada setiap tahun.
“Antara keistimewaan pokok ini ialah ia mempunyai aktiviti (berfungsi) seperti antibakteria dan antimalaria, selain sesuai dijadikan halangan angin, pokok hiasan di jalan raya dan perumahan.

“Pada masa yang sama, tekoma juga menyajikan pemandangan yang indah dan mempersonakan seperti berada di luar negara terutamanya Jepun dan Korea Selatan,” katanya dalam satu kenyataan hari ini.
Rozali berkata, spesis Tabebuia dipercayai berasal dari benua Amerika Tengah dan Amerika Selatan serta bersaiz sederhana besar iaitu setinggi 15 hingga 20 meter selain membentuk silara atau rimbunan daun di atas pokok secara bertingkat-tingkat. – K! ONLINE.


Sasaran 10,000 usahawan pelajar menerusi program KPT
Oleh ZAKKINA WATI AHMAD TARMIZI

26 Mac 2021, 2:58 pm
SEREMBAN – Kementerian Pengajian Tinggi menyasar melahirkan seramai 10,000 usahawan dalam kalangan pelajar di universiti awam, politeknik dan kolej komuniti di seluruh negara.
Sasaran itu menerusi peruntukan sebanyak RM20 juta bagi pelaksanaan Program KPT-Tabung Ekonomi Kumpulan Usahawan Niaga (Tekun) Nasional pada tahun ini.
Timbalan Menteri Pengajian Tinggi, Datuk Dr. Mansor Othman berkata, peruntukan itu antara usaha pihak kementerian bagi memastikan penuntut universiti tidak hanya bergantung kepada peluang pekerjaan sedia ada.
“Kementerian memfokuskan kebolehpasaran graduan. Kami mengambil contoh program keusahawan Universiti Sains Islam Malaysia (USIM) yang boleh digunapakai oleh universiti lain di seluruh negara.
“Kami ada mewujudkan program keusahawanan penyelidikan dan baru-baru ini sebanyak RM20 juta diperuntukkan daripada Tekun Nasional untuk disalurkan kepada universiti,” katanya selepas mengadakan lawatan kerja ke USIM, Nilai, dekat sini hari ini.
Menurut Mansor lagi, menerusi peruntukan sebanyak RM20 juta, usahawan dalam kalangan mahasiswa itu akan mendapat pembiayaan sebanyak RM5,000. – K! ONLINE.


Tular bola api melayang di depan rumah
Oleh KOSMO!

26 Mac 2021, 4:05 pm
JAKARTA – Satu rakaman video menyeramkan di Indonesia yang memaparkan bola api misteri menjadi tular dalam aplikasi TikTok, lapor portal berita Suara.com kelmarin.
Menerusi video yang dikongsi oleh pemilik akaun TikTok @amelia_liut, bola api itu kelihatan melayang-layang di hadapan sebuah rumah.
Bola api yang melayang pada waktu malam itu juga dilihat terbang dengan sendirinya tanpa tali atau alat bantuan lain.
Lokasi sebenar kejadian tersebut bagaimanapun tidak didedahkan.
Warga TikTok rata-rata berkongsi rasa takut sejurus menonton video itu dan ada yang meneka ia mungkin perbuatan ilmu hitam.
Seorang pengguna TikTok memberitahu bahawa dia pernah melihat kejadian serupa.

“Rumah saya dahulu pernah ada kejadian sebegini, difahamkan itu merupakan ilmu sihir dan api itu mahu menyambar rumah saya.
“Ada bunyi seakan-akan bom sedang meletup, namun syukur rumah saya tidak runtuh,” tulisnya di ruangan komen.
Seorang lagi netizen menulis: “Dukun kini semakin canggih, mungkin itu dron api yang digunakan untuk menghantar sihir.” – Agensi


Pemandu maut, dua kenderaan bertembung
Oleh MASTURAH SURADI

26 Mac 2021, 3:37 pm
KOTA TINGGI – Seorang pemandu maut manakala empat lagi cedera selepas kenderaan dinaiki bertembung dalam kemalangan di Kilometer 44 Jalan Johor Bahru- Mersing semalam.
Ketua Polis Daerah Kota Tinggi, Superintendan Hussin Zamora berkata, pihaknya menerima laporan kejadian itu pada pukul 7 malam membabitkan kereta Perodua Kenari dan kenderaan pelbagai guna (MPV) Nissan Grand Livina.
Katanya, pemandu Perodua Kenari dikenali sebagai Mazlina Mohamed, 35 maut dalam kejadian itu.
“Siasatan awal mendapati Perodua Kenari dalam perjalanan dari arah Mersing menghala ke Kota Tinggi manakala Nissan Livina dalam perjalanan dari arah Kota Tinggi menuju ke arah Mersing.
“Siasatan di tempat kejadian mendapati kemalangan berlaku di tengah-tengah jalan garisan berkembar pembahagi jalan di mana kedua-dua kenderaan telah bertembung di tengah garisan berkembar.
“Akibat daripada kemalangan ini, pemandu Perodua Kenari mengalami cedera parah di kepala dan meninggal dunia di tempat kejadian,”katanya dalam satu kenyataan hari ini.

Mayat mangsa di bawa ke HKT untuk urusan bedah siasat dan kes disiasat di bawah Seksyen 41(1) Akta Pengangkutan Jalan 1987. – K! ONLINE.


Pembaharuan LM, LKM dilanjutkan sehingga 31 Julai
Oleh NOR IDAYU BOSRO

26 Mac 2021, 3:08 pm
PUTRAJAYA – Kementerian Pengangkutan (MOT) mengambil keputusan melanjutkan pengecualian bagi tujuan pembaharuan Lesen Memandu (LM) dan Lesen Kenderaan Motor (LKM) Persendirian berkuat kuasa mulai 1 April hingga 31 Mei depan.
Keputusan itu susulan Perintah Kawalan Pergerakan (PKP) Bersyarat dan PKP Pemulihan yang masih dilaksanakan.
Menteri Pengangkutan, Datuk Seri Wee Ka Siong berkata, para pemandu hendaklah memastikan kenderaan mereka memiliki perlindungan insurans yang sah dan menunjukkan salinan sijil perlindungan kepada anggota penguat kuasa trafik sekiranya diminta.
“Individu yang LM dan LKM mereka telah tamat tempoh antara tarikh 1 Februari sehingga 31 Mac lalu hendaklah memperbaharui lesen masing-masing dalam tempoh 60 hari bermula 1 April sehingga 31 Mei depan.
“Sekiranya gagal berbuat demikian, ia akan menjadi satu kesalahan dan tindakan yang berkaitan boleh dikenakan,” katanya dalam satu kenyataan di sini hari ini.
Tambahnya, individu yang LM dan LKM mereka tamat tempoh pada mana-mana tarikh antara 1 April sehingga 31 Mei ini hendaklah memperbaharui lesen masing-masing dalam tempoh 60 hari bermula 1 Jun sehingga 31 Julai depan.

Sementara itu, Ka Siong berkata, pengecualian itu tidak diberikan kepada pemilik Kenderaan Perdagangan dan pemegang Lesen Vokasional (GDL dan PSV) kerana perkhidmatan pembaharuan yang berkaitan mereka dibenarkan di bawah Jadual Perkhidmatan Perlu.
“Sebagaimana objektif pengecualian itu diperkenalkan pada peringkat awal pada Mac tahun lalu, ianya bertujuan mengelakkan kesesakan di tempat awam serta memastikan usaha kerajaan memutuskan rantaian jangkitan wabak Covid-19 dapat berjalan dengan baik.
“Justeru itu, tempoh sehingga 60 hari diberikan agar orang ramai mempunyai lebih banyak masa dan ruang serta kelonggaran untuk memperbaharui lesen masing-masing,” katanya.
Katanya, pembaharuan untuk perkhidmatan itu boleh dilakukan di semua kaunter atau pejabat Jabatan Pengangkutan Jalan, Agensi Pengangkutan Awam Darat, PAD, Lembaga Perlesenan Kenderaan Perdagangan Sabah dan Sarawak sepanjang tempoh PKP.
“Semua pusat pemeriksaan kenderaan Pusat Pemeriksaan Kenderaan Bermotor juga adalah beroperasi bagi tujuan menyediakan perkhidmatan berkaitan pembaharuan ini.
“Orang ramai dinasihatkan supaya sentiasa menjadi pemandu berhemah dan mematuhi segala SOP yang ditetapkan MKN sepanjang tempoh pelaksanaan PKP,” katanya.


Azmin serahkan Muhyiddin tentukan lokasi kerusi PRU-15
Oleh MOHAMAD NAUFAL MOHAMAD IDRIS

26 Mac 2021, 3:57 pm
SHAH ALAM- Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Seri Mohamed Azmin Ali menyerahkan kepada Presiden parti, Tan Sri Muhyiddin Yassin untuk menentukan lokasi kerusi akan bertanding pada Pilihan Raya Umum ke-15 (PRU-15).
Ini berikutan cabaran Ketua Bahagian UMNO Gombak, Datuk Megat Zulkarnain Omardin untuk mempertahankan kerusi Parlimen Gombak.
Menurut Azmin, hanya Muhyiddin boleh menentukan kawasan mana boleh ditandinginya termasuk di Gombak yang disandangnya sejak 2008.
“Siapa dia nak menentukan saya bertanding di mana. Yang menentukan di mana saya bertanding hanya presiden parti,” katanya ringkas pada sidang akhbar selepas Program Rapat Malaysia Prihatin Peringkat Selangor di Hotel Concorde, di sini hari ini.
Tambah Azmin, beliau yakin Muhyiddin sedang melakukan perancangan untuk meletakkan dirinya serta beberapa ahli lain bertanding di mana sahaja bagi memastikan partinya serta komponen Perikatan Nasional (PN) beroleh kemenangan majoriti pada pilihan raya akan datang.
Mengulas mengenai isu pendaftaran Undi 18 tahun (Undi18), Azmin meminta semua pihak menghormati keputusan yang telah dibuat Suruhanjaya Pilihan Raya (SPR) berhubung perkara terbabit.

Jelasnya, suruhanjaya tersebut telah membuat beberapa pertimbangan sebelum keputusan menangguhkan pelaksanaan Undi18 itu dibuat.
“Kerajaan telah meluluskan pindaan (Rang Undang-Undang Perlembagaan bagi menurunkan had umur layak mengundi daripada 21 kepada 18 tahun) ini di Parlimen.
“Namun, saya difahamkan banyak proses serta akta lain yang perlu dipinda sebelum rang undang-undang ini boleh digazetkan,” katanya. -K! ONLINE.


Norzira tabah tempuh ujian getir
Oleh KOSMO!

26 Mac 2021, 12:22 pm
DIBUANG kerja sebanyak dua kali merupakan satu perkara paling memeritkan yang terpaksa ditelan dan dilalui wanita kelahiran Tumpat, kelantan ini.
Bukan sekali, tetapi dua kali ujian tersebut diberikan Ilahi kepada pemilik nama sebenar Norzira Syarini Mohammed Pauzi, 33.
Mengimbau kembali detik sedih bersulam duka itu, Norzira yang lebih mesra disapa sebagai Ira dalam kalangan rakan-rakan dan ahli keluarga terdekat menyatakan, luka tersebut masih berbekas hingga ke saat ini.
“Pertama kali diberhentikan kerja adalah pada 2017 sewaktu saya bekerja bersama sebuah syarikat media kerajaan. Ia dilakukan disebabkan pengecilan jumlah pekerja bagi mengurangkan kos operasi.
“Walaupun hanya memegang status kontrak selama tujuh tahun, namun entiti syarikat yang merupakan badan kerajaan membuatkan saya lega dan tidak khuatir. Tapi tekaan saya ternyata silap,” ujarnya membuka bicara bersama Aura.
Beberapa bulan selepas itu, Ira memberitahu dia ditawarkan bekerja di sebuah syarikat swasta yang menerbitkan akhbar kesihatan berbahasa Melayu sebagai editor.

Benar bak kata pepatah Melayu, Ku sangka panas hingga ke petang, rupanya hujan di tengah hari. Itulah nasib dan takdir yang terpaksa ditelan Ira sekali lagi apabila diberhentikan dalam masa 24 jam selepas dua tahun berkhidmat.
“Bayangkan betapa luluhnya perasaan saya pada ketika itu. Secara jujurnya saya terduduk dan terlalu sedih mengenangkan nasib yang menimpa.
“Tetapi jauh di sudut hati saya reda dengan nasib yang menimpa pada hari tersebut. Saya yakin ada rezeki Allah yang sangat besar menanti di luar sana. Lagipun saya masih ada keluarga yang sentiasa ada mendoakan kejayaan,” katanya.
SUAMI, Mohd. Afiq Abu Hasan menjadi pendorong dalam apa juga dilakukan Norzira.
Menyambung cerita, wanita berzodiak Scorpio itu memberitahu, dia tidak boleh duduk diam dan terus bersedih mengenang nasib lantas merangka satu persatu kemahiran yang dianugerahkan.
Bertitik tolak dan berbekalkan sedikit kemahiran menulis, Ira lantas mencabar diri dan memberanikan diri dengan mewujudkan sebuah portal kesihatan dalam talian miliknya sendiri.
“Daripada situ juga, saya mula berjinak-jinak dalam bidang agensi pengiklanan.
“Dipendekkan cerita saya mula agresif sebagai syarikat pengiklan yang berdaftar dengan semua stesen televisyen, radio, akhbar dan semua medium pengiklanan secara luar talian (offline).
“Dua minggu pertama saya berjaya mendapat keuntungan sehingga lima angka dengan kepercayaan transaksi daripada klien lebih daripada enam angka. Bermula daripada situ, saya tidak menoleh ke belakang lagi dan terus gali kekuatan diri sendiri,” ujarnya.
ANAK ketiga kelahiran Tumpat, Kelantan ini merangkul kejayaan tersendiri apabila menerima anugerah, sekali gus mengiktiraf pencapaiannya baru-baru ini.
Jelas Ira lagi, disebabkan permintaan yang semakin tinggi, dia mula menggaji pekerja dan tawarkan rakan sekerja yang sama-sama pernah diberhentikan sebelum ini untuk bekerja bersamanya.
Bercerita mengenai syarikatnya, NewsFeedMedia turut membantu para usahawan merangka pemasaran berstrategi bagi mempromosikan apa sahaja produk ataupun perkhidmatan yang ditawarkan.
IBU bapa, adik-beradik dan suami menjadi tulang belakang dalam kejayaan Norzira hingga ke hari ini.
“Alhamdulillah. Saya sendiri kadang-kadang masih tidak percaya kejayan demi kejayaan yang saya lalui setelah diuji begitu hebat sebelum ini.
“Kejayaan ini bukan milik saya semata-mata, tapi seluruh keluarga kecil NewsfeedMedia dan saya amat berterima kasih atas sokongan dan kepercayaan semua klien,” ujarnya yang dinobatkan sebagai 100 Penerima Anugerah CEO Muda Terbaik dalam Media dan Industri Pengiklanan 2020 baru-baru ini. – K! ONLINE


Kereta terbakar di Lebuh Raya Besraya
Oleh NUR HUDA MUSA

26 Mac 2021, 12:25 pm
PETALING JAYA – Sebuah kereta pacuan empat roda musnah dalam satu kebakaran di Lebuh Raya Besraya pagi tadi.
Menurut Komander Operasi Kanan Pegawai Bomba Kanan II, Zafri Ramli berkata, kejadian berlaku di KM 12.2 Lebuh Raya berkenaan pada pukul 8.44 pagi.
Menurutnya, seramai enam anggota dari Balai Bomba dan Penyelamat Tun Razak dikejarkan ke lokasi kejadian.
“Setibanya jentera di lokasi kejadian mendapati berlaku kebakaran melibatkan sebuah kereta pacuan empat roda model Isuzu DMAX.
“Kemusnahan kebakaran dianggarkan 80 peratus dan kejadian tidak melibatkan mangsa,” katanya dalam satu kenyataan di sini hari ini.
Jelasnya, punca kebakaran masih dalam siasatan. – K! ONLINE


Puas bantu 5,200 keluarga terjejas di Semporna
Oleh MOHAMAD FAIZAL HASHIM

26 Mac 2021, 2:50 pm
JOHOR BAHRU – Pertubuhan Ihsan Johor puas dapat membantu kira-kira seramai 5,200 keluarga di Semporna, Sabah yang berada di bawah Perintah Kawalan Pergerakan Pemulihan (PKPP), pada minggu lalu.
Ketua Pegawai Eksekutifnya, Farrah Faridah Baptist berkata, dalam misi kemanusiaan selama lapan hari itu, pihaknya membelanjakan kira-kira RM70,000 hasil sumbangan dan derma pelbagai pihak.
Katanya, antara kawasan yang dilawati Kampung Bentayan, Sekolah Kebangsaan (SK) Simunul, Pulau Sibuan, Pulau Selakan, Pulau Tatagan, Pulau Maiga dan Pulau Mabul.
“Antara sumbangan yang kita berikan ialah bakul makanan iaitu beras, ikan kering, ikan bilis, bihun, mi segera, kopi, roti dan sebagainya.
“Kita juga turut memberi sumbangan susu tepung pelbagai jenama bagi bayi yang baru lahir hingga berusia enam tahun dan juga susu tepung untuk warga tua.
“Di SK Simunul pula, kita memberi sumbangan berupa meja belajar sebanyak 40 unit selain sedekahkan 1,000 buku Yasin di Masjid Kampung Bentayan,” katanya kepada pemberita hari ini. -K! ONLINE.


Sekolah tidak tutup, berjalan seperti biasa
Oleh MOHAMAD FAHD RAHMAT

26 Mac 2021, 2:41 pm
BATU PAHAT – Sesi pembelajaran serta pengajaran akan diteruskan seperti biasa walaupun terdapat 41 kluster jangkitan Covid-19 dikesan di semua peringkat institusi pendidikan sejak 1 Januari lalu.
Menteri Kanan (Pendidikan), Datuk Dr. Radzi Jidin berkata, tiada penutupan sekolah dikenakan termasuk sesi persekolahan menengah yang bermula 4 dan 5 April ini akan berjalan mengikut prosedur operasi standard (SOP) digariskan Kementerian Pendidikan Malaysia (KPM).
Beliau berkata, pihaknya akan meneruskan pemantauan dari semasa ke semasa supaya pelajar dapat mengikuti sesi pembelajaran dengan selamat.
“Kalau kita teliti data yang diberikan itu jumlah keseluruhan dan berlaku di pelbagai institusi dan perkara itu seperti mana yang kita tekankan, kami di KPM sentiasa mengikut SOP yang ditetapkan.
“Kita ikhtiarkan yang terbaik supaya kehadiran murid di sekolah untuk ikuti pembelajaran dapat dijalankan dalam keadaan selamat,” katanya selepas Majlis Ramah Mesra dan Penyerahan Peruntukan Penyelengaraan Sekolah di Parlimen Batu Pahat di Batu Pahat di sini hari ini.
Radzi berkata, secara keseluruhan lebih lima juta pelajar akan mengikuti pembelajaran secara bersemuka melibatkan pelajar di Johor, Kedah, Kelantan dan Terengganu yang akan memulakan sesi persekolah pada 4 April ini manakala negeri lain pada 5 April.- K! ONLINE.


Bakal haji perlu dapat suntikan vaksin Covid-19
Oleh ZULKIFLI MANZOR

26 Mac 2021, 1:47 pm
PETALING JAYA – Bakal jemaah haji Malaysia diminta segera mendaftar sebagai penerima vaksin Covid-19 untuk persiapan mereka menunaikan ibadat itu pada tahun.
Pengarah Eksekutif Haji Tabung Haji (TH), Datuk Seri Syed Saleh Syed Abd Rahman berkata, persediaan perlu dilakukan walaupun masih tiada kepastian tentang pelaksanaan haji tahun ini.
“Menteri Kesihatan Arab Saudi telah menyatakan pengambilan vaksin Covid-19 merupakan salah satu syarat wajib untuk semua bakal jemaah haji musim ini.
“Justeru, TH menasihati bakal jemaah haji yang telah menerima surat tawaran untuk segera mendaftar sebagai penerima vaksin Covid-19.
“Ini sebagai persediaan walaupun belum ada pengumuman rasmi oleh kerajaan Arab Saudi kerana musim haji sudah semakin hampir,” katanya pada sidang akhbar di ibu negara hari ini.
Syed Saleh berkata, anggota TH di seluruh negara bersedia membantu urusan pendaftaran penerima vaksin Covid-19 bagi bakal haji yang sudah berusia atau tidak mempunyai akses internet.

Dalam pada itu, katanya, TH turut menasihati bakal jemaah haji Malaysia bersedia menerima sebarang perubahan terkini dan kemungkinan peraturan baharu berikutan pandemik Covid-19.
Terdahulu, katanya, TH telah membuat segala persiapan yang diperlukan di peringkat tanah air dan juga di Tanah Suci untuk urusan ibadat haji tahun ini.
Menurut beliau, ia termasuk dalam aspek penginapan, pengangkutan, penerbangan, sajian makan dan hukum hakam ibadah.
“TH perlu mengambil langkah untuk bersedia. TH masih lagi menunggu pengumuman rasmi kerajaan Arab Saudi berkaitan urusan haji dan jumlah jemaah yang dibenarkan,” katanya. – K! ONLINE


Tinggal syabu RM3.9 juta dalam bot
Oleh MOHAMAD FAHD RAHMAT

26 Mac 2021, 2:46 pm
BATU PAHAT – Maritim Malaysia (APMM) Zon Maritim Batu Pahat mematahkan cubaan menyeludup dadah bernilai RM3.9 juta di perairan Parit Amat Muar, dekat sini, semalam.
Pengarah APMM Johor, Laksamana Pertama Maritim Nurul Hizam Zakaria berkata, dalam kejadian pada pukul 11.20 pagi itu, pihaknya berjaya merampas dadah jenis syabu seberat 69 kilogram (kg) dibungkus dengan plastik teh Cina.
“Serbuan dan rampasan berkenaan adalah hasil maklumat awam mengenai sebuah bot fiber dalam situasi mencurigakan sedang berlegar dan disyaki cuba memasuki perairan Parit Amat, Muar.
“Susulan itu, pihak APMM telah mengesan sebuah bot fiber yang dinaiki dua orang lelaki dipercayai warga Indonesia berdasarkan bot yang dinaiki mereka,” katanya ketika sidang akhbar di Bilik Mesyuarat Zon Maritim Batu Pahat, dekat sini hari ini.
Menurut beliau, suspek kemudiannya bertindak menukar haluan dengan berpatah balik memasuki Parit Amat dan memecut masuk laju ke arah hutan paya bakau berhampiran dan meninggalkan bot beserta muatan di kedudukan 0.1 batu nautika barat daya Parit Amat.
“Kedua-dua suspek berjaya melarikan diri dengan menyusup ke dalam hutan paya bakau dan menghilangkan diri.

“Pemeriksaan ke atas bot suspek yang ditinggalkan itu telah menemui empat beg plastik pelbagai warna, satu bungkus kurier serta satu beng sandang berisi 66 paket bungkusan teh cina yang mengandungi serbuk kristal dadah jenis syabu,” katanya.
Nurul Hizam berkata, bot suspek yang menggunakan enjin model Mercury dengan kekuatan 150 kuasa kuda turut dirampas dan dibawa ke Zon Maritim Batu Pahat dan kes disiasat mengikut Seksyen 398 Akta Dadah Berbahaya (ADB) 1952.-K! ONLINE.


Belanda tewas mengejut di Istanbul
Oleh KOSMO!

26 Mac 2021, 12:45 pm
ISTANBUL – Belanda memulakan kempen kelayakan Piala Dunia 2022 kali ini dengan langkah kiri apabila tewas kepada Turki 2-4 pada aksi awal pagi semalam.
Jaringan hatrik daripada pemain veteran Turki, Burak Yilmaz berjaya membantu tuan rumah untuk mencatat kemenangan selesa biarpun Belanda cuba bangkit merapatkan kedudukan dengan 3-2 selepas terlebih dahulu ketinggalan dengan tiga gol.
Jurulatih Belanda, Frank De Boer mengakui bahawa ia bukanlah keputusan yang diharapkan oleh pasukannya dan ia merupakan kekalahan yang memalukan.
“Ia adalah satu keputusan yang teruk tetapi ini adalah salah satu daripada 10 lagi perlawanan kelayakan yang kami perlu hadapi. Jadi, kami perlu pastikan bahawa pasukan ini tidak akan kehilangan mata lagi selepas ini.
“Turki adalah sebuah pasukan yang baik tetapi kami mampu untuk mengelak daripada berdepan kekalahan ini.
“Mereka menggunakan taktikal serangan balas pantas dan gol pertama itu jelas menunjukkan cara mereka bermain.

“Kami juga tidak begitu agresif dan memberikan fokus sepenuhnya, namun tetap mempunyai beberapa peluang terbaik.
“Kami perlu terus positif kerana dalam bola sepak perubahannya berlaku dengan pantas. Kami perlu kembali kepada visi asal dan pengalaman yang ada pada para pemain membuatkan saya yakin kami mampu melakukannya,” katanya.
Belanda bakal meneruskan kempen kelayakan kali ini dengan menentang Latvia dan Gibraltar selepas ini. – AGENSI


Tonto dicekup ketika ‘hendap’ JPJ
Oleh ISWAN SHAFIQ ISA

26 Mac 2021, 2:37 pm
SEBERANG PERAI – Tujuh lelaki dipercayai tonto berusia di antara 20 hingga 40 tahun dicekup dalam operasi selama kira-kira dua jam di daerah Seberang Perai Utara (SPU), Seberang Perai Tengah (SPT) dan Seberang Perai Selatan (SPS) di sini hari ini.
Dua daripada mereka ditahan ketika sedang ‘menghendap’ pergerakan keluar masuk anggota Jabatan Pengangkutan Jalan (JPJ) di luar pintu pejabat agensi itu di Seberang Jaya di sini dalam operasi bermula pukul 8.30 pagi itu.
Pengarah JPJ negeri, Adenan Md. Isa berkata, operasi itu turut dijalankan di enam lokasi lain iaitu susur keluar Stesen Penguatkuasa (SPK) Penaga, stesen minyak berhampiran Lebuh Raya Butterworth-Kulim, persimpangan Balai Polis Seberang Jaya, Medan Selera Singgah Sat dan susur keluar SPK Valdor dan berhadapan sekolah Tamil di Nibong Tebal.
“Tiga daripada tonto tersebut disahkan positif dadah jenis methamphetamine selepas satu ujian saringan air kencing dijalankan oleh Agensi Anti Dadah Kebangsaan (AADK).
“Selain itu, enam buah motosikal serta sebuah kenderaan pacuan empat jenis Toyota Hilux turut disita,” katanya pada sidang akhbar di Pejabat JPJ Seberang Jaya di sini hari ini.
Menurut Adenan, pihaknya turut merampas tujuh peralatan komunikasi yang dipercayai tidak dilesenkan serta digunakan oleh tonto-tonto terbabit sebelum diserahkan kepada SKMM untuk tindakan lanjut.

“Hasil siasatan mendapati, kebanyakan tonto ini diupah oleh pemilik-pemilik lori yang membawa muatan berlebihan bagi mengelak daripada ditahan.
“Jika menerima maklumat daripada tonto mengenai pergerakan JPJ ke satu-satu lokasi, maka, lori-lori ini tidak bergerak,” katanya lagi. – K! ONLINE.


Cadangan Kedah bina 14 tangki air bahayakan ekonomi Pulau Pinang
Oleh SAFINA RAMLI

26 Mac 2021, 2:32 pm
GEORGETOWN – Cadangan kerajaan negeri Kedah untuk membina 14 tangki air di sepanjang Sungai Muda adalah menyalahi undang-undang dan membahayakan ekonomi serta mata pencarian penduduk Pulau Pinang.
Presiden Water Watch Penang (WWP), Professor Dr. Chan Ngai Weng berkata, walaupun rancangan kerajaan negeri Kedah dapat menjamin keselamatan air kepada penduduk Kedah, tidak dapat dinafikan bahawa rancangan itu akan mengurangkan bekalan air ke Pulau Pinang secara drastik kerana kuantiti dan kualiti air yang mengalir ke negeri ini dari Sungai Muda akan berkurangan dengan ketara.
“Oleh itu, rancangan keterlaluan ini telah digambarkan sebagai tindakan perang dan bentuk balas dendam politik kepada Pulau Pinang,” katanya dalam kenyataan di sini hari ini.
Kelmarin, Menteri Besar Kedah, Menteri Besar Kedah, Muhammad Sanusi Md. Nor mengejutkan kerajaan negeri Pulau Pinang dengan mengumumkan bahawa Kedah berhasrat membina 14 tangki air sepanjang Sungai Muda untuk menjimatkan air bagi pengairan padi dan memastikan bekalan air mencukupi sepanjang musim kemarau.
Menurut Ngai Weng, sebagai pertubuhan bukan kerajaan, WWP melihat pertikaian membabitkan isu air di antara kerajaan negeri Kedah dan Pulau Pinang ketika ini semakin tegang dan berbahaya.
“Pertengkaran di antara kedua-dua negeri ini tidak akan menguntungkan sesiapa, tetapi akan membawa bencana kepada semua pihak.

“WWP merayu kepada Menteri Besar Kedah untuk segera membatalkan rancangan untuk membina 14 tangki air sebelum terlambat,” katanya. – K! ONLINE.


Ebit Lew bina rumah untuk etnik Zulu
Oleh ZULKIFLI MANZOR

26 Mac 2021, 2:18 pm
PETALING JAYA – Pendakwah terkenal, Ebit Lew bermurah hati membina rumah untuk seramai 16 keluarga etnik Zulu di Afrika Selatan.
Menurutnya, beliau mengambil keputusan itu kerana sebak melihat ujian yang menimpa 16 keluarga terbabit.
“Saya bina 16 buah rumah untuk 16 keluarga orang Zulu. Seramai 16 keluarga ini, pondok atau rumah kecil mereka terbakar.
“Mereka tidur atas tanah. Hidup sebahagian mereka di sini (Afrika Selatan) terlalu susah. Sedih rasa,” katanya dalam satu hantaran di akaun Facebook beliau hari ini.
Beliau berada di Afrika Selatan sejak beberapa hari lalu untuk menjalankan misi kemanusiaan di negara tersebut.
Ebit Lew berkata, beliau telah membeli semua keperluan binaan 16 buah rumah berkenaan termasuk pintu, tingkap, zink dan sebagainya.

Kata beliau, etnik Zulu terbabit terkejut dan sangat gembira semasa beliau menyatakan akan membina rumah untuk mereka.
“Mereka ramai-ramai tepuk tangan dan tidak berhenti cakap” god bless you brother”. Semoga menjadi asbab kebaikan,” katanya. K! ONLINE


Junta Myanmar dahagakan darah, bunuh 90 penunjuk perasaan
Oleh KOSMO!

27 Mac 2021, 11:05 pm
NAYPYIDAW: Pasukan junta Myanmar dilaporkan menembak dan membunuh lebih 90 penunjuk perasaan dalam perbarisan anti-junta paling dahsyat lewat petang Sabtu sejak rampasan kuasa tentera pada bulan lalu, menurut laporan berita dan saksi.
Tindakan keras menghapuskan penunjuk perasaan itu berlaku ketika perarakan besar-besaran sambutan Hari Angkatan Tentera Myanmar di ibu negara tersebut, lapor portal Chanel News Asia (CNA).
Pemimpin junta, Jeneral Kanan Min Aung Hlaing memberitahu tindakan tersebut diambil bagi menandakan ketegasan pihak tentera melindungi rakyat Myanmar dan memperjuangkan demokrasi.
Siaran televisyen tempatan semalam,
mengatakan bahawa penunjuk perasaan berisiko ditembak di kepala dan di badan jika keluar melakukan demonstrasi jalanan pada hari ini.
Portal berita Myanmar Now mengatakan 91 orang terbunuh di seluruh negara ditembak oleh pasukan tentera junta.
Seorang budak lelaki seawal usia lima tahun dilaporkan antara 29 mangsa yang terbunuh di Mandalay manakala baki 24 lagi dilaporkan terbunuh di Yangon.

“Hari ini adalah hari yang memalukan buat pihak angkatan tentera,” kata jurucakap Jawatankuasa Mewakili Pyidaungsu Hluttaw (CRPH), Dr Sasa iaitu sebuah kumpulan anti-junta yang ditubuhkan oleh penggubal undang-undang kepada sebuah forum dalam talian.
Sekurang-kurangnya empat orang terbunuh ketika pasukan keselamatan melepaskan tembakan ke arah orang ramai yang melakukan tunjuk perasaan di luar balai polis di pinggir bandar Dala, Yangon pada awal pagi Sabtu, lapor Myanmar Now dengan sekurang-kurangnya 10 disahkan tercedera. -Agensi


PDRM usaha ekstradisi tiga warga Thailand ke Malaysia
Oleh EDDY AQMAL MOHAMED HAMIDI

27 Mac 2021, 7:53 pm
PETALING JAYA – Polis Diraja Malaysia (PDRM) sedang berusaha untuk mengekstradisi tiga individu warganegara Thailand yang merupakan suspek utama dalam kejadian serangan ke atas dua anggota Pasukan Gerakan Am (PGA) di sempadan Malaysia-Thailand, Padang Besar, Perlis November tahun lalu.
Ketua Polis Negara, Tan Sri Abdul Hamid Bador berkata, usaha tersebut adalah bagi menangkap ketiga-tiga individu terbabit serta didakwa di bawah Seksyen 302 Kanun Keseksaan kerana membunuh.
“Menteri di Kementerian Dalam Negeri telahpun menandatangani permohonan ekstradisi baru-baru ini selaras dengan hubungan Malaysia dan Thailand melalui triti yang telah dimeterai di Bangkok pada 4 Mac 1911 iaitu ‘Treaty Between The United Kingdom And Siam Respecting The Extradition Of Fugutive Criminals’.
“Setelah penubuhan Persekutuan Tanah Melayu, pada 27 Oktober 1959 triti ini telah dipersetujui untuk diteruskan sebagai instrumen ekstradisi di antara Malaysia dan Thailand,” katanya menerusi satu kenyataan hari ini.
Tegas beliau, PDRM komited untuk memastikan segala usaha diambil agar kesemua suspek dalam kes berkenaan dapat dibawa ke Malaysia agar proses undang-undang dapat dilaksanakan.
Terdahulu, pada 24 November tahun lalu, seorang anggota (PGA) maut manakala seorang lagi parah selepas berbalas tembakan dengan sindiket yang dipercayai melakukan aktiviti penyeludupan sewaktu bertugas di pos sempadan Malaysia-Thailand, Padang Besar Perlis.

Dalam kejadian pukul 3.10 pagi itu, anggota PGA, Koperal Baharuddin Ramli, 54, terkorban terkena tembakan, manakala seorang lagi anggota PGA, Koperal Norihan A/L Tari, 39, mengalami kecederaan parah dan dilaporkan kritikal.-K! ONLINE


Hakim Danish naik podium di Qatar
Oleh MUHAMMAD RIDUAN MOHD HANAFIAH

27 Mac 2021, 10:44 pm
PELUMBA negara menyinar pada aksi pembukaan Asia Talent Cup (ATC) di Qatar apabila pelumba berusia 13 tahun, Muhammad Hakim Danish menamatkan saingan di kedudukan ketiga di Litar Antarabangsa Losail, sebentar tadi.
Lebih manis rakan senegara Hakim iaitu Sharul Ezwan Sharil menamatkan saingan tempat kelima manakala Danial Syahmi Ahmad Shahril yang kembali ke saingan tersebut mengakhiri saingan tempat ketujuh.
Pada saingan tersebut, Hakim yang memulakan saingan di petak kedua sedikit ketinggalan, namun pelumba kelahiran Terengganu itu tidak berputus asa dan terus mengejar semula kelompok hadapan.
Impiannya untuk merampas semula posisi tersebut pada pusingan terakhir tidak kesampaian dan terpaksa berpuas hati di tempat ketiga.
Juara perlumbaan tersebut dimenangi pelumba Jepun, Taiyo Furusato dan tempat kedua menjadi milik rakan senegaranya, Gun Mie. Perlumbaan Kedua ATC akan berlangsung malam esok di litar sama. K! ONLINE


28,000 kg kentang Bangladesh tanpa label disita
Oleh KHAIRUL MOHD. ALI

27 Mac 2021, 8:00 pm
ISKANDAR PUTERI – Jabatan Perkhidmatan Kuarantin dan Pemeriksaan Malaysia (Maqis) telah menahan sebuah kontena yang membawa 28,000 kilogram (kg) kentang bernilai RM28,972.15 yang cuba dibawa masuk dari Bangladesh, semalam.
Maqis dalam satu kenyataan memberitahu, kentang dari Bangladesh itu dikesan pihaknya ketika menjalankan pemeriksaan di Pelabuhan Tanjung Pelepas, di sini pada pukul 11.15 pagi.
“Hasil pemeriksaan mendapati, pengimport telah melakukan pengisytiharan yang mengelirukan pihak berkuasa, iaitu tiada label yang ditampal pada setiap bungkusan kentang tersebut.
“Sehubungan itu, kesemua produk kentang tersebut telah ditahan untuk tindakan lanjut,” katanya dalam satu kenyataan, di sini hari ini.
Tambah kenyataan itu, kes akan disiasat di bawah Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728) kerana melakukan pengisytiharan yang mengelirukan pihak berkuasa.-K! ONLINE


Moyang Wad berusia 34 tahun dipercayai kucing tertua dunia
Oleh KOSMO!

27 Mac 2021, 9:03 pm
BANGKOK-Seekor kucing Siam di Chanthaburi, timur Thailand yang berusia 34 tahun dipercayai merupakan kucing tertua di dunia, lapor agensi berita The Thaiger semalam.
Menurut tuan kucing betina itu, Wanna Kodkarika, kucing betinanya yang digelar ‘Great Grandmother Wad’ atau Moyang Wad masih lagi kuat namun mempunyai sedikit kesukaran apabila berjalan selain sudah nyanyuk.
‘Ramai mendakwa Moyang Wad memegang rekod kucing tertua yang masih hidup di dunia. Sebelum ini, rekod kucing paling tua dipegang seekor kucing bernama Creme Puff dari Austin, Texas, Amerika Syarikat.
Ia hidup sehingga berumur 38 tahun 3 hari dari 1967 hingga 2005.
Wanna pertama kali menjumpai ibu kepada Moyang Wad di hadapan rumahnya pada 1986. Setahun kemudian, ibu Moyang Wad melahirkan dua ekor kucing namun hanya Moyang Wad yang hidup.
“Semasa nenek Moyang Wad masih muda, ia cukup pandai menangkap haiwan-haiwan kecil di taman.

“Ia juga cukup manja dan suka bermain namun garang apabila diganggu haiwan lain. Moyang Wad pernah dua kali diserang anjing, menyebabkan dia mempunyai masalah tulang,” jelas Wanna.
Moyang Wad melahirkan empat ekor anak dan kesemua anak itu juga melahirkan anak kucing lain namun nyata usia Moyang Wad lebih panjang berbanding ‘anak cucunya’.
Dalam umur manusia, usia kucing tua itu menyamai  individu berumur 160 tahun. – Agensi


Beberapa kawasan di Seremban alami banjir kilat
Oleh ZAKKINA WATI AHMAD TARMIZI

27 Mac 2021, 7:39 pm
SEREMBAN – Beberapa kawasan di daerah ini mengalami banjir kilat akibat hujan lebat petang tadi.
Pegawai Operasi Bencana Angkatan Pertahanan Awam (APM) Daerah Seremban, Mohd. Najib Abdul Karim berkata, bagaimanapun, masih belum ada berlaku sebarang limpahan air dari mana-mana sungai di daerah ini.
“Tinjauan anggota APM mendapati terdapat lokasi yang dinaiki air iaitu di Kampung Anak Air Garam, di Mambau namun masih terkawal dan air hanya sampai di buku lali sahaja.
“Setakat ini, kami belum menerima mana-mana maklumat daripada orang awam mengenai banjir jika hujan turun berterusan pihak APM akan ambil tindakan segera. Lima anggota APM memantau pergerakan air sungai di Kuala Sawah, Rantau yang dipercayai berada di paras tinggi namun ia masih terkawal,” katanya ketika dihubungi hari ini.
Mohd. Najib turut memaklumkan, bacaan hujan yang diperoleh seperti di Stesen Kampung Jimah, Port Dickson berada pada paras 50 milimeter pada pukul 4.13 petang manakala di Stesen Hujan Kampung Mantau taburan hujan berada pada paras 64 milimeter pada pukul 4.26 petang.
“Di Seremban 2, kami mendapati bacaan hujan berada pada paras 70 milimeter pada pukul 4.25 petang manakala, di Stor Jabatan Pengaliran dan Saliran (JPS) berada pada paras 42 milimeter pada pukul 4.30 petang.,”ujarnya.-K! ONLINE


NSL: KL Wildcats ke separuh akhir
Oleh MUHAMMAD ZUHAILY BADLISHAH

27 Mac 2021, 11:37 pm
KUALA LUMPUR – Biarpun merehatkan ramai pemain utama, Kuala Lumpur (KL) Wildcats tetap tidak berdepan masalah untuk menewaskan Melaka Mystic 90-21 pada aksi Netball Super League (NSL) di Stadium Juara, Bukit Kiara sebentar tadi.
Lebih menarik, KL Wildcats muncul satu-satunya pasukan dengan rekod kemenangan bersih 100 peratus selepas mengharungi empat perlawanan Kumpulan A setakat ini.
Kejayaan itu secara tidak langsung mengesahkan tempat KL Wildcats lebih awal ke pentas separuh akhir sebagai dua pasukan terbaik daripada Kumpulan A walaupun saingan masih berbaki dua perlawanan.
Bagaimanapun, skuad bimbingan Norizan Rajab itu masih perlu memenangi baki dua aksi bagi menjamin status sebagai juara Kumpulan A apabila dijadualkan menentang Perak Phoenix esok dan Kedah Sunshine pada 3 April ini.
Mungkin itu adalah faktor utama KL Wildcats tidak banyak menggunakan khidmat Nurul Adha Abdul Razak dan pemain tinggi lampai, Noramirah Dayana Noor Azhar yang boleh bermain di pelbagai posisi ketika bertemu Melaka sebentar tadi.
Namun, KL Wildcats tetap mempunyai kualiti tersendiri dengan duo serangan, Puteri Intan Balqis Ahmad Dzulkefli dan Nordiyanah Noorsabadinie serta pemain-pemain lain termasuk kapten, Nur Syafazliyana Mohd. Ali menjalankan tanggungjawab dengan baik.

Pujian juga harus diberikan kepada Melaka yang berusaha keras sepanjang perlawanan dengan menampilkan permainan yang lebih kemas berbanding ketika tewas 13-91 kepada KL Wilcats pada aksi pertama minggu lalu. – K! ONLINE


47 kontraktor dituduh di mahkamah dari 2018 sehingga 2020
Oleh IVAN AMIRUL

27 Mac 2021, 7:46 pm
TAWAU – Suruhanjaya Pencegahan Rasuah Malaysia (SPRM) Sabah memaklumkan seramai 47 kontraktor membabitkan syarikat kontraktor kelas F dan G menawarkan kerja pembekalan, perkhidmatan dan penyelenggaraan di Sabah dituduh di mahkamah bagi tempoh 2018 sehingga 2020.
Pengarah SPRM Sabah, S Karunanithy berkata, sebanyak 106 pertuduhan dibacakan serta 23 daripada 47 kontraktor ini mengaku salah dan disabitkan kesalahan di bawah Seksyen 471 Kanun Keseksaan iaitu kesalahan memberi rasuah untuk memperoleh kontrak dan mengemukakan tuntutan palsu serta menggunakan surat pemalsuan sebagai tulen.
“Kes rasuah membabitkan kontraktor yang berlaku di negeri ini agak tinggi dan membimbangkan.
“Kebanyakkanya berkaitan kerja-kerja pembekalan, perkhidmatan dan penyelenggaraan di seluruh negeri,” katanya ketika ditemui selepas Forum Antirasuah Peranan Kontraktor Dalam Memerangi Rasuah hari ini.
Dalam pada itu, Karunanithy memaklumkan pihak SPRM sentiasa menerima maklumat rasuah yang dilakukan kontraktor dalam usaha mendapatkan kerja-kerja perolehan kontrak daripada agensi kerajaan di negeri terbabit.
Bagaimanapun, beliau menasihatkan semua kontraktor agar mematuhi peraturan yang ditetapkan dan tidak mengambil mudah perkara membabitkan rasuah kerana isu memalsukan dokumen cukup mudah untuk dikesan.-K! ONLINE


Seorang individu digantung MKT UMNO
Oleh MOHD RASDAN AHMAD

27 Mac 2021, 11:39 pm
KUALA LUMPUR – Seorang individu yang tidak didedahkan namanya telah digantung oleh Majlis Kerja Tertinggi (MKT) UMNO malam ini kerana melanggar perlembagaan parti.
Walau bagaimanapun, pergantungan yang dimaksudkan tidak jelas sama ada digantung keahlian mahupun digantung pemilihan parti.
Setiausaha Agung UMNO, Datuk Seri Ahmad Maslan berkata, surat tindakan telah dikeluarkan dan kepada individu tersebut selepas mesyuarat MKT UMNO malam ini.
“Beliau akan digantung keahlian mungkin selama enam tahun atau dua penggal, saya enggan memberitahu namanya. Elok la dia terima surat tersebut daripada dia dengar melalui media.
“Keputusan pergantungan tersebut sebulat suara telah dibuat oleh ahli lembaga disiplin MKT UMNO hari ini,” jelasnya selepas Mesyuarat MKT UMNO malam tadi.-K! ONLINE


Kapal mega halang Terusan Suez mungkin diapung hari ini
Oleh KOSMO!

27 Mac 2021, 7:51 pm
Pemilik kapal mega  yang mengakibatkan laluan Terusan Suez di Mesir tersekat berharap kapalnya dapat diapungkan seawal hari ini ketika krisis tersebut memaksa syarikat-syarikat perkapalan menggunakan laluan lain di sekitar Afrika.
MV Ever Given yang memiliki panjang lebih daripada empat padang bola sepak,  terkandas dalam keadaan melintang di terusan itu sejak Selasa lalu.
Pada satu sidang akhbar di Jepun semalam, Presiden syarikat Shoei Kisen yang memiliki kapal tersebut memberitahu media tempatan bahawa tiada tanda kerosakan enjin dan peralatan lain pada kapalnya.
“MV Ever Given tidak dimasuki air. Kipasnya juga tiada masalah. Sebaik sahaja diapungkan, kapal itu sepatutnya boleh belayar,” kata Yukito Higaki di bandar Imabari, barat Jepun kepada akhbar Asahi Shimbun.
Tambahnya, syarikat tersebut bercadang membebaskan kapal itu ‘malam esok waktu Jepun’
“Kami meneruskan kerja mengalihkan mendapan pasir menggunakan peralatan menggorek tambahan,” kata Higaki.

IMEJ satelit kelmarin menunjukkan kedudukan kapal mega yang terkandas di Terusan Suez Mesir. – AFP
Halangan itu mengakibatkan kesesakan teruk melibatkan lebih 200 buat kapal di kedua-dua hujung terusan sepanjang 193 kilometer tersebut sekali gus mengakibatkan kelewatan penghantaran minyak mentah dan produk lain.
Menurut firma data dan berita perkapalan Lloyd’s List, syarikat-syarikat perkapalan terpaksa berdepan risiko mengambil laluan lebih jauh melintasi Tanjung Pengharapan  untuk sampai ke Eropah atau pantai timur rantau Amerika Utara.

SEBUAH jengkaut digunakan untuk menggali dasar terusan Suez pada Khamis lalu bagi membebaskan kapal MV Ever Given yang terkandas. – AFP

“Kapal kargo pertama melakukan demikian adalah kapal MV Ever Greet dan ia mengambil masa tambahan 12 hari,” kata  Lloyd’s List.
Masalah tersebut menyebabkan kargo dianggarkan bernilai AS$9.6 bilion  (RM39.8 bilion) antara Asia dan Eropah tergendala setiap hari. –  AFP